Summary: Suomen tasavaltainen hallitusmuoto, vuonna 1919 säädetty perustuslaki täyttää tänään keskiviikkona sata vuotta.

Kesällä 1917 Helsingissä oli todella kuuma. Lakimies  Rabbe Wrede  ehdotti, että professori  K. J. Ståhlbergin  johtama perustuslakikomitea siirtyisi jatkamaan työtään Wredebyn kartanoon maalle, jossa olisi viileämpää.
 Ståhlberg ja lakimies  Anton Kotonen  ottivat ehdotuksesta vaarin, ja kolmikko matkusti Kymenlaaksoon Anjalaan viimeistelemään Suomen tulevan, tasavaltaisen hallitusmuodon perustaa.
 K. J. Ståhlbergin johtama komitea oli aloittanut työnsä kevättalvella 1917. Eduskunnan maaliskuussa asettaman peruslakikomitean tehtävä oli valmistella laajasuuntaisia perustuslaillisia uudistuksia.
 K.J. Ståhlberg johdolla Suomeen saatiin ensimmäinen hallitusmuoto. Kuvassa Ståhlberg vaimonsa Ester Ståhlbergin kanssa Kultarannassa.
 Komitea ryhtyi työhön. koska Venäjällä oli maaliskuussa 1917 tapahtunut vallankumous. Se antaisi kenties mahdollisuuden laajentaa Suomen itsehallintoa Venäjän vallan alla. Vielä tuolloin ei tiedetty, että Suomi olisi jo joulukuussa 1917 itsenäinen valtio.
 Valtiovalta Suomessa kuuluu kansalle, jota edustaa valtiopäiville kokoontunut eduskunta  17.7.1919 hyväkasytyn hallitusmuodon 1. luku 2. pykälä
 Ståhlbergin lisäksi komiteassa oli kymmenen muuta asiantuntijaa. Komitean ydinryhmä, Ståhlberg, Wrede ja Kotonen viimeistelivät komitean työn Wredebyn kartanossa Muhniemellä Anjalassa.
 Wredebyn kartano on yksi Wrede-suvulle kuuluneista kartanoista, joista kuuluisin on Anjalan kartano. Se tarjosi ryhmälle mukavan viileän paikan Suomen hallitusmuodon eli tulevan perustuslain viimeistelyyn.
 – Se oli sikäli ihan hauska, arkinen syy minkä takia perustuslaki viimeisteltiin lopulta Anjalassa, Pohjois-Kymen Paasikiviseuran puheenjohtaja  Markku Laukkanen  kertoo.
 K. J. Ståhlbergin johtama perustuslakikomitea viimeisteli työnsä Wredebyn kartanossa kesällä 1917. Tämä kuva on vuodelta 1910. Signe Brander / finna.fi
 Laukkasen mukaan ryhmä teki viimeistelytyötä Anjalassa 2–3 viikkoa. Noista viikoista on kuitenkin hyvin vähän tarkempaa tietoa saatavilla, Laukkanen sanoo.
 – Yleinen käsitys lienee, että se on ollut hyvin arkista lakimiesten työskentelyä. Hirveän kaukonäköisiä miehiä siellä on ollut töissä, koska näin hyvin silloin tehty perustuslaki on aikaa kestänyt.
 Suomen tasavaltainen hallitusmuoto hyväksyttiin lopulta useiden vaiheiden jälkeen tasan sata vuotta sitten, 17. heinäkuuta vuonna 1919. Sen hyväksymistä hidasti muun muassa vuoden 1918 sisällissota.
 Anjalassa tehtiin tärkeä pohjatyö
 Maaliskuussa 1919 pidettiin eduskuntavaalit, joissa sosiaalidemokraatit saivat 200-paikkaiseen eduskuntaan enemmistön, yhteensä 80 paikkaa. Professori, historiantutkija  Martti Häikiö  kertoo, että hallitusmuotokysymystä haluttiin viedä eteenpäin monimutkaisten vaiheiden jälkeen.
 Kompromissina syntyi ehdotus tasavaltaisesta hallitusmuodosta, joka hyväksyttiin eduskunnassa kesäkuussa 1919.
 – Viimeinen este oli se, että valtionhoitaja  C. G. E. Mannerheim  empi pitkään, vahvistaako hän hallitusmuodon vai jättääkö vahvistamatta, vai julistaako sotatilan ja hyökkää Pietariin yhdessä valkoisten venäläisten kanssa, Häikiö selvittää.
 Rabbe Wrede ehdotti, että komitea siirtyisi työskentelemään kuumasta Helsingistä maalle Wreden omistamaan kartanoon. Kuva Rabbe Wredestä vuodelta 1918. Nils Clave / www.finna.fi
 Mannerheim ei saanut ajatuksilleen poliittista tukea, joten hyökkäys ei toteutunut. Mannerheim vahvisti uuden hallitusmuodon 17. heinäkuuta vuonna 1919.
 Häikiön mukaan isot kysymykset siitä, miten valtionpäämies valitaan ja mitkä ovat hänen valtaoikeutensa suhteessa eduskuntaan ja hallitukseen, ratkaistiin vuoden 1919 kompromissiehdotuksessa.
 Ståhlbergin johtaman, vuonna 1917 toimineen perustuslakikomitean työ loi kuitenkin pohjan Mannerheimin heinäkuussa 1919 vahvistamalle hallitusmuodolle.
 – Ehdoton pääosa tästä hallitusmuodosta ilman muuta perustui työhön, jota Ståhlbergin perustuslakikomitea oli tehnyt. Se oli arvokasta pohjatyötä, Häikiö arvioi.
 Vuoden  1919 hallitusmuodossa  ylin valta annettiin eduskunnalle. Sen 1. luvun toisessa pykälässä lukee : "Valtiovalta Suomessa kuuluu kansalle, jota edustaa valtiopäiville kokoontunut eduskunta".
 Sama lause on voimassa myös  nykyisessä Suomen perustuslaissa .
 Kansalaisten perusoikeuksille annettiin hallitusmuodossa perustuslain suoja. Kansalaisten perusoikeuksiin lukeutuvat muun muassa sananvapaus, uskonnonvapaus ja kokoontumisvapaus.
 Vuoden 1919 hallitusmuoto oli voimassa aina vuoteen 2000 saakka, jolloin tuli voimaan laaja perustuslakien kokonaisuudistus.
 Suomen demokratia on syvälle juurtunut
 K. J. Ståhlbergin komitean tekemä viimeistelytyö Wredebyn-kartanossa on yksi Anjalan historiaan liittyvä merkittävä tapahtuma. Wredebyn kartano sijaitsee nykyisen Kouvolan alueella noin seitsemän kilometrin päässä Anjalan kartanosta, jonka omistaa kulttuurisäätiö Regina. Wredebyn kartano on yksityisomistuksessa.
 – Anjalan kartano on jo aiemmin liittynyt Anjalan liiton solmimisen vaiheisiin ja Suomen vaiheisiin merkittävälläkin tavalla. Molemmat kartanot ovat olleet saman suvun hallussa alusta alkaen, Pohjois-Kymen Paasikiviseuran puheenjohtaja Markku Laukkanen sanoo.
 Sekä Markku Laukkanen että professori, historiantutkija Martti Häikiö pitävät tärkeänä, että Suomen tasavaltaisen hallitusmuodon, vuonna 1919 säädetyn perustuslain satavuotispäivä nostetaan esille.
 Suomen demokraattiset perinteet ovat vahvat, pitkät ja syvät. Tämän tietoisuuden ylläpitämiseen pitäisi Häikiön mukaan jatkuvasti tehdä työtä, johon satavuotismuisto antaa aiheen.
 – Meillä on arvokas, hieno demokraattinen perintö, jota pitää varjella. Ihmisiä pitää kasvattaa demokratiaan. Edustuksellisen demokratian hienosta perinteestä pitää pitää sitkeästi kiinni.
 Koska, sen jälkeen kuin Suomi on tullut riippumattomaksi, täysivaltaiseksi valtioksi, on käynyt tarpeelliseksi kehittää ja vakaannuttaa sen valtiosääntöä uusilla perustuslain säännöksillä, jotka, samalla kuin ne takaavat valtiovallalle tarpeellisen lujuuden, laajentavat kansaneduskunnan oikeuksia ja turvaavat kansalaisten oikeutta ja lainalaista vapautta, vahvistetaan täten, Eduskunnan päätöksen mukaisesti, joka on tehty 20 päivänä heinäkuuta 1906 annetun Valtiopäiväjärjestyksen 60 §:ssä määrätyllä tavalla, seuraava hallitusmuoto Suomelle.  17.7.1919 hyväksytys Suomen hallitusmuodon johdanto
 Lue vuoden 1919 hallitusmuodon vaiheista lisää valtioneuvostan kanslian sivuilta.

Suomen johtohenkilöt lähtivät hellettä pakoon – syntyi lause, joka edelleen on yksi itsenäisen Suomen peruskivistä


Summary: Eräs tutkija kuvaili, että lähes jokaisen bulgarialaisen aikuisen henkilökohtaiset tiedot ovat hyökkäyksen myötä vaarassa.

Bulgarian viranomaiset ilmoittavat ottaneensa kiinni henkilön, jota  epäillään kyberhyökkäyksestä  maan verotoimistoon.
 Maan sisäministeriön tiedottaja ei suostunut kertomaan kiinniotosta muita yksityiskohtia.
 Bulgarian valtiovarainministeri esitti eilen anteeksipyynnön siitä, että miljoonien yritysten että yksityishenkilöiden talous- ja henkilötietoja on joutunut väääriin käsiin. Paikallisten tiedotusvälineiden mukaan jopa viiden miljoonan ihmisen tiedot on varastettu. Bulgariassa asuu noin seitsemän miljoonaa ihmistä.
 Eräs tutkija kuvaili uutistoimisto Reutersin mukaan, että lähes jokaisen bulgarialaisen aikuisen henkilökohtaiset tiedot ovat hyökkäyksen myötä vaarassa.
 Kyberhyökkäys tehtiin kesäkuun lopulla todennäköisesti ulkomailta käsin, sanovat viranomaiset. Hyökkäys tuli ilmi vasta, kun sen tekijäksi ilmoittautunut otti yhteyttä tiedostusvälineisiin ja tarjosi pääsyä anastamiinsa henkilötietorekistereihin. Hän väitti olevansa venäläinen.
 Pääministeri  Boiko Borisov  kutsui Bulgarian historian laajimman tietomurron paljastumisen jälkeen viranomaiset hätäkokoukseen pohtimaan kansalliselle turvallisuudelle aiheutuvaa uhkaa.
 Lisää aiheesta:
 Bulgarialaisten verotiedot varastettiin – miljoonien ihmisten tiedot väärissä käsissä

Bulgaria kertoo ottaneensa kiinni hakkerin, jonka epäillään varastaneen miljoonien verotiedot


Summary: Yhdysvaltalainen metalliyhtye yllätti esittämällä Popedan kesähitin. Palaa tiistain keikan tunnelmiin kuvien kera!

Vielä alkuillasta festarivieraat joutuivat turvautumaan kertakäyttösadetakkeihin. Sitten helpotti. Janne Ahjopalo / Yle
 Metallica perustettiin Kaliforniassa vuonna 1981. Janne Ahjopalo / Yle
 Festivaalit järjestettiin Kantolan tapahtumapuistossa lähellä Hämeenlinnan keskustaa. Janne Ahjopalo / Yle
 Konsertin arvioidaan tuovan Hämeenlinnan miljoonia euroja. Janne Ahjopalo / Yle
 Metallica yllätti yleisönsä esittämällä Popedan tunnetuksi tekemän Pitkän kuuman kesän. Janne Ahjopalo / Yle
 Edellisen kerran Metallica esiintyi Suomessa vuoden 2018 toukokuussa. Keikka pidettiin Helsinki-areenassa. Janne Ahjopalo / Yle
 Hämeenlinnassa keikkaillut Metallica lahjoitti suomalaiselle hyväntekeväisyysjärjestölle 55 000 euroa. Yhtye lahjoitti euron jokaista lipun ostanutta kohden. Janne Ahjopalo / Yle
 Perinteinen pirunsarvitervehdys oli vakionäky keikalla. Kuinkas muutenkaan! Janne Ahjopalo / Yle
 Lue lisää:
 Suomessa keikkaillut Metallica lahjoitti 55 000 euroa vähävaraisille lapsille –  "Edullisia harrastuksia haastava löytää"
 Hevistä tuli aikuiskanavien peruskauraa: "Ennen pappa rauhoitettiin haitarimusiikilla, nyt se tehdään Panteralla"

Ukkospilvet väistyivät ja Metallica villitsi 55 000 konserttivierasta – katso kuvat Hämeenlinnasta


Summary: Mielenosoittajat vaativat opposition kärkiehdokkaiden päästämistä syyskuussa järjestettäviin paikallisvaaleihin.

MOSKOVA  Satoja ihmisiä kokoontui osoittamaan mieltä rehellisten vaalien puolesta Moskovan ydinkeskustassa sijaitsevalle Trubnaja-aukiolle sateisena tiistai-iltana.
 Ihmiset vastustivat vaaliviranomaisten päätöstä evätä suurimmalta osalta opposition ehdokkaista pääsy syyskuussa järjestettäviin Moskovan kaupunginvaltuuston vaaleihin. Virallinen tieto riippumattomien ehdokkaiden sulkemisesta pois paikallisvaaleista saatiin aiemmin tiistaina.
 – Tänään hylättiin virallisesti ehdokkaani  Ljubov Sobol . Annoin hänen tuekseen nimikirjoitukseni, mielenosoitukseen saapunut moskovalainen  Andrei Polek  kertoi.
 Moskovalaiset Katja Bytškova ja Andrei Polek vaativat rehellisiä vaaleja.  Grigori Vorobjov / Yle
 Ljubov Sobol työskentelee oppositiojohtaja  Aleksei Navalnyin  säätiössä, joka tutkii korruptiota. Sobol on yksi tämän hetken suosituimmista opposition nousevista kyvyistä.
 Hylättyjen ehdokkaiden joukossa on myös jo vuosia presidentti  Vladimir Putinia  näkyvästi kritisoinut  Ilja Jašin .
 Ehdokkaat evätään hylkäämällä kannattajien allekirjoituksia
 Vaalilautakunnat estivät lähes kaikkien Moskovan oppositioehdokkaiden pääsyn vaaleihin hylkäämällä näiden keräämät kannattajakortit.
 Moskovassa riippumattoman tai pienpuoluetta edustavan ehdokkaan tulee kerätä noin 5 000 kannattajan nimikirjoitus, jotta voi asettua ehdokkaaksi kaupunginvaltuuston vaaleihin. Jos nimikirjoituksista todetaan kelvottomiksi yli 10 prosenttia, ehdokasta ei päästetä vaaleihin.
 Opposition mukaan vaaliviranomaiset totesivat mielivaltaisesti riippumattomia ehdokkaita tukevia nimikirjoituksista väärennetyiksi.
 Vaaleista ulossuljetut ehdokkaat ovat yrittäneet turhaan todistaa vaaliviranomaisille hylättyjen äänien kuuluvan todellisille kannattajilleen.
 Oppositio vannoo jatkavansa päivittäisiä mielenosoituksia
 Opposition mielenosoitukset rehellisten vaalien puolesta jatkuivat nyt kolmatta päivää peräkkäin. Ne alkoivat sunnuntaina, kun julki tuli alustava tieto opposition sulkemisesta vaaleista.
 Poliisi hajotti sunnuntaisen, ilman viranomaisten lupaa järjestetyn mielenosoituksen kovakouraisesti ja otti kiinni noin 40 ihmistä. Mielenosoitukseen osallistui reilu tuhat ihmistä.
 Alkuviikon mielenosoitukset sujuivat puolestaan rauhallisesti. Nekin järjestettiin ilman Venäjän lakien vaatimaa ennakkolupaa.
 – Palaamme joka päivä! mielenosoittajien kuoro huusi tiistaina Moskovan keskustassa.
 Oppositio on julistanut jatkavansa kokoontumisiaan joka ilta klo 19, kunnes riippumattomat ehdokkaat päästetään vaaleihin.
 Oppositiopoliitikko Vladimir Milov kannusti ihmisiä palamaan mielenosoitukseen joka ilta. Hänkään ei onnistunut rekisteröitymään ehdokkaaksi Moskovan paikallisvaaleihin. Grigori Vorobjov / Yle
 Oppositioehdokkaille on suuria vaikeuksia myös Pietarissa
 Myös Pietarissa monilla opposition ehdokkailla on ollut suuria vaikeuksia päästä mukaan tuleviin vaaleihin.
 Riippumaton media on raportoinut muun muassa siitä, kuinka oppositiopoliitikkoja on estetty pääsemästä vaalilautakuntien eteen jättämään tarvittavia lomakkeita vaaleihin rekisteröitymistä varten.
 Ehdokkaiden kiusaksi paikalle on esimerkiksi värvätty pitkiä jonoja vale-ehdokkaita. Media myös kertoo, että vaalilautakuntien aukioloaikoja on muutettu ja lyhennetty ilman asiasta tiedottamista.
 Pietarissa äänestetään syksyllä kaupunginosavaltuustojen lisäksi kaupungin kuvernööristä.
 Venäjällä järjestetään syyskuun 8. päivänä eritasoisia paikallisvaaleja kymmenillä eri alueilla.

“Palaamme joka päivä!” – Moskovassa mielenosoitukset rehellisten vaalien puolesta jatkuivat kolmatta päivää


Summary: Rovaniemi ohitti ennusteessa Kuopion, Oulun ja Turun, kun vuokratuottoja arvioitiin.

Rovaniemi on noussut houkuttelevimmaksi kaupungiksi asuntosijoittajille, kertoo Suomen Vuokranantajien ja Pellervon taloustutkimuksen ennuste.
 Rovaniemi on noussut neljä sijaa edellisestä, vuosi sitten julkaistusta ennusteesta. Rovaniemen jälkeen asuntosijoittajille parhaiksi kaupungeiksi arvioidaan Kuopio, Oulu ja Turku.
 – Rovaniemen ehdoton vahvuus on Lapin yliopisto. Myös koko ajan vahvistuva turismi luo positiivisia näkymiä aluetaloudelle. Turismin suuri määrä on tuonut runsaasti mahdollisuuksia myös lyhytvuokraukseen, Suomen Vuokranantajien yhteiskuntasuhdepäällikkö  Tuomas Viljamaa  sanoo tiedotteessa.
 Viljamaan mukaan Rovaniemellä vuokratuotto on ollut hyvää, vaikka asuntojen hintojen vaihtelu onkin suurta.
 – Yliopiston läheisyydessä ja kaupungin keskustan alueilla vuokrattavuus on ollut erinomainen. Viime vuosina myös kaupungin arvonnousupotentiaali on vahvistunut, Viljamaa lisää.
 Vuokratuottoennusteessa on mukana yhteensä 24 kaupunkia, joissa on tarkasteltu vuokratuottoa, arvonkehitystä sekä alueellisia tekijöitä. Vuokrien odotetaan nousevan lähivuosina kahden prosentin vuosivauhtia.

Rovaniemi nousi asuntosijoittajien ykköseksi


Summary: Roska-Roope kerää pintavedessä kelluvia roskia. Sen toivotaan vähentävän vesien mikromuovimäärää.

Kiiltävä alumiinen katamaraanirunko, pituutta runsaat viisi ja leveyttä reilut pari metriä. Niistä koostuu Pidä Saaristo Siistinä ry:n uusin ase vesien roskaantumista vastaan.
 Aurinkosähköllä liikkuva Roska-Roope kerää kellukeponttooneidensa väliin pintavedessä kelluvaa roskaa ja nielee tupakantumppia isompia roskia. Roskienkeruuvene on myös valistuskampanjan johtotähti.
 – Tämä on 50 -vuotiaan yhdistyksemme lahja Suomen vesille. Haluamme herätellä ihmisiä huomaamaan, että roskaaminen on ongelma myös sisävesillä. Roskat eivät ole kovin näkyvä ongelma, mutta tiedämme niitä olevan paljon, sanoo Pidä Saaristo Siistinä ry:n pääsihteeri  Aija Kaski .
 Pidä Saaristo Siistinä ry:n pääsihteeri Aija Kaski esittelee uutta venettä ylpeänä. 50-vuotias yhdistys juhlistaa pitkää taivaltaan uudella roskienkeruuveneellä. Mika Moksu / Yle
 Veneen kellukkeiden välissä on siis eräänlainen kaukalo, jonka reunoilla on metallinen suodatin. Vedessä kelluvat roskat uivat ponttooneiden väliin ja jäävät satimeen. Kelluvat roskat ovat vesistöissä vain pieni osa ongelmaa, sillä muovi uppoaa pinnan alle yllättävän nopeasti.
 Roska-Roopen ponttooneiden välissä olevaan ansaan päätyy pinnassa kelluvia roskia. Mika Moksu / Yle
 Pienestäkin roskasta voi tulla iso riesa
 Muutaman viime vuoden aikana vesien roskaaminen on ollut paljon esillä, etenkin mikromuovin vuoksi. Vasta hiljattain sen on  todettu vaivaavan myös sisävesiä .
 Vesiin kertyy roskaa eniten ihmisasutuksesta ja sen läheisyydestä. Jopa vedenpuhdistamoista pääsee järviin esimerkiksi vanupuikkojen varsia.
 Pikkuruinen Roska-Roope ei ehdi, eikä pysty koko ongelmaa ratkaisemaan – sen tehtävä onkin olla enemmän symboli kuin roskapuimuri.
 – Esimerkiksi jugurttipurkki jauhautuu mikromuoviksi, jos se veteen päätyy. Vedessä se päätyy kaloihin ja edelleen jopa ihmisiin, kun syömme kalaa, muistuttaa pääsihteeri Kaski.
 Tärkein rooli vesistöjen puhtaanapitämisessä onkin ihan jokaisella ihmisellä. Ja tutkimukset osoittavat, että ennen pitkää roskat päätyvät vesistä  meihin itseemme .
 – Meidän on tärkeää tietää, mistä roska vesiin päätyy, jotta voimme siihen vaikuttaa. Olemme todenneet, että kaikkein suurin vaikutus olisi sillä, että jos jokainen huolehtisi tupakantumpit ja kaikki roskat tosi visusti talteen, ettei ne vaan päätyisi mitään kautta vesistöihin, Kaski painottaa.
 Jyväskyläläinen Esko Vuorela viettää koko avovesikauden järvellä. Veneen mittariin kertyy yli 100 tuntia matka-ajoa joka vuosi. Retkeillessä kertyvät roskat Vuorela vie tarvittaessa kotiinsa asti. Mika Moksu / Yle
 Haamuverkkoja, tyhjiä pulloja ja vesilläliikkujan vastuuta
 Roska-Roope on tänä kesänä kiertänyt Suomea esittäytymässä yleisölle. Jatkossa se tulee kiertämään sisävesiä säännöllisesti. Sille kaavaillaan myös käyttöä esimerkiksi haamuverkkojen, eli unohtuneiden ja karanneiden kalanpyydysten etsinnässä. Veneen varustukseen kuuluvalla modernilla kaikuluotaimella isännättöminä ajelehtivat verkot voidaan löydää pinnan alta ja saada pois kaloja tappamasta.
 Kaikkea roskavirtaa vesiin ei voi kontrolloida. Esimerkiksi autonrenkaista tiedetään irtoavan pieniä kumimuruja, jotka voivat päätyä vesiin kaukaakin.
 Vesilläliikkujien asenteet ovat kuitenkin parantuneet. Moni veneilijä hoitaa omat roskansa niin, etteivät ne päädy luontoon. Jyväskyläläinen  Esko Vuorela  on yksi heistä. Hän viettää koko avovesikauden veneellään Päijänteen vesistöalueella. Roskat hän vie tarvittaessa kotiin asti.
 – Edelleen retkisatamissa ja nuotiopaikoilla näkee roskia ja tyhjiä pulloja. Ihmettelen, että jos ne jaksaa tuoda sinne täysinä, miksi niitä jaksa viedä tyhjinä pois, Vuorela pohtii.

Roska-Roope on uusi ase mikromuovia vastaan: "Roskaaminen on ongelma myös sisävesillä"


Suomessa tiistaina keikkaillut rock-yhtye Metallica lahjoitti suomalaiselle hyväntekeväisyysjärjestölle 55 000 euroa. Yhtye lahjoitti euron jokaista lipun ostanutta kohden.
 Vähävaraisia lapsiperheitä auttava Hope ry kertoi  Facebook-sivuillaan , että yhtye halusi perehtyä järjestön toimintaan ja auttaa lapsiperheitä Suomessa.
 Hope ry:n mukaan Metallican lahjoituksen avulla järjestö pystyy tukemaan vuoden ajan yli 200 lapsen harrastuksia.
 – Otimme lahjoituksen vastaan suurella ilolla, kiitollisuudella ja hämmennyksellä. Tämä on huikea summa, jolla saamme tuettua suurta määrää lapsia, Hope ry:n toiminnanjohtaja  Eveliina Hostila  sanoo.
 Hostilan mukaan lahjoituksella tuetaan monenlaisia harrastuksia parkourista piirtämiseen. Monien harrastusten kustannukset ovat kasvaneet viime vuosina.
 – Matalan kynnyksen edullisia harrastuksia on haastava löytää, Hostila sanoo.
 Metallica on aiemminkin tukenut hyväntekeväisyystyötä Suomessa. Viime vuoden toukokuussa suuryhtye lahjoitti Veikko ja Lahja Hurstin Laupeudentyö ry:lle 25 000 euroa. Tuolloin yhtye esiintyi Helsingissä.
 Metallica lahjoitti Hursteille 25 000 euroa keväällä 2018. Metallica / Hurstin Apu
 Lue aiheesta lisää:
 Metallican 55 000 konserttivierasta tuovat miljoonia Hämeenlinnaan – yrittäjillä erilaisia vetonauloja, millä saada oma siivunsa
 Tasa-arvoiseen liikunnan harrastamiseen on vielä matkaa – vähävaraisten perheiden lapset liikkuvat hyvin toimeentulevia vähemmän
 Pukisitko lapsellesi risan ja tahraisen vaatteen? Niitä suomalaiset lahjoittavat yhä enemmän – "Köyhyys tuntuu aina olevan ihmisen oma vika"

Suomessa keikkaillut Metallica lahjoitti 55 000 euroa vähävaraisille lapsille –  "Edullisia harrastuksia haastava löytää"


Summary: Korkeat vuokrat voivat tehdä asuntosijoittamisesta kannattavaa, vaikka asunnon arvo pysyy samana. Kajaanissa sijoittajat tienaavat isoja kaupunkeja enemmän

Asumisen rahoitus- ja kehittämiskeskus (ARA)

Ostaisitko halvan kerrostaloasunnon, jos tietäisit ettei sen arvo nouse, mutta saisit Suomen korkeimmat vuokratuotot tilillesi joka kuukausi? Kajaanissa se on mahdollista.
 Kajaanissa asuntosijoittajat nauttivat Suomen ylivoimaisesti  suurimmista vuokratuotoista  (Kainuun Sanomat). Toisaalta asuntojen arvo ei nouse ollenkaan, vaan korkeintaan laskee.
 Juuri julkaistu Pellervon taloustutkimuksen ja Suomen vuokranantajien  tutkimus  kertoo, että Kajaanissa yksiöiden vuokratuoton ennen veroja ennustetaan kasvavan vuosina 2019–2023 noin 6,5 prosenttia vuodessa.
 Toiseksi suurin vuokratuotto on Hämeenlinnassa, joka on kiilannut tuoreimmassa aineistossa Kajaanin tuntumaan yli kuuden prosentin vuokratuotolla. Koko maan keskiarvo on noin 4,7 prosenttia.
 – Kajaanissa asuntojen hankintahinnat ovat alhaisia ja laskevat hivenen koko ajan. Vuokrataso on kuitenkin lähes sama kuin monissa isommissa kaupungeissa, joten asuntosijoittajat saavat erityisen korkean vuokratuoton, kertoo Kouta Kiinteistöt Oy:n toimitusjohtaja  Jari Tervonen .
 Kolmen huoneen ja keittiön asuntojen vuokrat pyörivät Kajaanin keskustan ulkopuolella 700 euron tuntumassa. Elisa Kinnunen / Yle
 Suomen Vuokranantajien yhteiskuntasuhdepäällikkö  Tuomas Viljamaan  mukaan asuntojen arvon laskun riski ei kuitenkaan enää ole niin suuri. Tutkimuksen mukaan Kajaanin yksiöiden arvon lasku on vain 0,2 prosenttia.
 – Uusien tutkimusten mukaan Kajaanin väestönkehitys näyttää paremmalta kuin aiemmin. Terrafamen parantuneet näkymät vaikuttavat koko Kainuuseen. Toki asunnon arvo määrittyy vasta myydessä, Viljamaa kertoo.
 Riskejäkin Kajaanista löytyy Viljamaan mukaan, vaikka kaupunki on tuoreessa tutkimuksessa asuntosijoittajien rankinglistan seitsemäntenä.
 – Olematon arvonnousu tai joissain tapauksissa jopa arvonlasku aiheuttavat päänvaivaa asuntosijoittajalle, ja riski tyhjistä kuukausista on olemassa. Jos pystyy väistämään nämä sudenkuopat, niin Kajaanissa on mahdollista päästä hyviin vuokratuottoihin, Viljamaa sanoo.
 Pellervon tutkimuksen mukainen reilun kuuden prosentin vuokratuotto Kajaanissa on Tervosen mielestä varovainen luku.
 – Vuokravälittäjät pitävät hyvänä tuottona noin 6–7 prosentin tuottoja. Parhaimmillaan Kajaanissa tuotot ovat kuitenkin jopa 8–9 prosenttia. Helsingissä päästään useimmiten 3–4 prosentin vuokratuottoihin, Tervonen sanoo.
 Halvat asunnot ja hyvät vuokratuotot houkuttelevat
 Saarijärveläinen  Asmo Ahola  omistaa tällä hetkellä yhden asunnon Kajaanista, mutta lisää on tulossa. Aholalla on omistuksia muuallakin Suomessa, mutta Kajaani kiinnostaa muutenkin kuin korkean vuokratuoton takia.
 – Minulla on myönteiset kokemukset Kajaanista ja muutamalla tuttavalla myös. Se on osoittautunut hyväksi paikaksi, sillä ihmiset puhuvat suoraan ja avoimesti hyvistä ja huonoista asioista kiinteistökauppoja tehdessä, Ahola kertoo.
 Kajaanin asuntojen hintakehitys ei huoleta Aholaa, vaan hän hankkii mieluummin sijoituskohteita, joista tuottoja saa alusta asti.
 – Toivon, että hankintahinta pysyisi, mutta en odota nousuja. Vuokratuotto korvaa sen Kajaanissa. Etelässä ne eivät ole enää kovin häävejä. Minulle on parempi, että sijoitus lähtee heti tuottamaan kuin että odottaisin kymmenen vuotta arvonnousua, Ahola kertoo.
 Kouta Kiinteistöt Oy:n toimitusjohtaja Jari Tervosen mukaan olematon arvonnousu ei näy Kajaanin korkeissa vuokrissa, vaan hänen mielestään markkinat ohjaavat vuokrahintoja.
 Vuokratuottoa laskettaessa asunnon matala ostohinta nostaa vuokratuottoja. Vuokratuoton yksinkertainen laskukaava löytyy esimerkiksi  Suomen vuokranantajien verkkosivulta .
 – Tulevaisuuden näkymät ovat vielä samansuuntaiset, eli korkotaso pysyy matalana ja asunnot ovat edullisia, joten sijoitusasunnon osto on hyvä tapa säästää ja saada säästöille hyvä tuotto, Tervonen kertoo.
 Asunnon omistajaksi pääsee Kajaanissa jo melko pienellä pääomalla. Vanhojen asuntojen hintoja tarkasteltaessa Kajaani oli vuonna 2018  Suomen 83:ksi kallein kaupunki .
 Vanhojen asuntojen neliöhinnat olivat Kajaanissa keskimäärin 1 135 euroa, kun ne esimerkiksi Oulussa olivat 1 866 euroa. Hieman Kajaania pienemmässä Savonlinnassa neliöhinnat olivat noin 200 euroa korkeammat. Toisaalta esimerkiksi Otanmäen taajaman halvat asunnot laskevat Kajaanin keskihintaa.
 Kolme kiinteistösijoitusyhtiötä osti kimpassa Kajaanin keskustan tuntumassa olevan vuokrakerrostalo, As. Oy Kajaanin Kuovin. Elisa Kinnunen / Yle
 Asmo Ahola tietää muitakin ihmisiä, jotka ovat hankkineet sijoitusasuntoja Kajaanista. Aholalla ei ole ollut ongelmia hoitaa sijoitusasuntoja Keski-Suomesta käsin.
 – Minulla on siellä kontaktihenkilöitä, joihin voin luottaa. He käyvät katsomassa asuntoa ja kertovat, mikä on tilanne, Ahola sanoo.
 Paikalliset kontaktit saivat Aholan alun perin kiinnostumaan Kajaanin hyvin tuottavista asuntomarkkinoista.
 – Se on vähän kuin metsästys- tai kalastusseurassa. Asuntosijoittajien parissa samanlainen piiri pyörii ja siellä on omat sisäiset jutut, Ahola kertoo.
 Yksittäisten sijoittajien lisäksi myös sijoitusyhtiöt ovat lähteneet markkinoille. Vuoden alussa kokonainen  kerrostalo siirtyi kiinteistösijoittajille .
 Esimerkiksi Kouta Kiinteistöt on investoinut voimakkaasti parin viime vuoden ajan Kajaanin asuntomarkkinoilla. Yhtiö on ostanut viime vuosina pelkästään Kajaanista noin 250 asuntoa ja liiketilaa.
 Korkea vuokrataso yllätti ja ottaa päähän
 Rovaniemeltä kotoisin oleva  Hanna Kemppainen  on asunut pääkaupunkiseudulla 16 vuotta muun muassa Tikkurilan keskustassa. Ennen Kajaania Kemppainen asui myös Oulussa.
 Kemppainen kertoo yllättyneensä Kajaanin korkeista vuokrista kaupungin palveluihin, etäisyyksiin ja palkkatasoon nähden. Tällä hetkellä hän maksaa kolmiosta vuokraa noin 770 euroa kuukaudessa. Asunto sijaitsee yli kolmen kilometrin päässä keskustasta.
 – Täällä olen myös huomannut, ettei asunnon sijainti vaikuta niin paljon vuokratasoon kuin muualla, vaan syrjäisetkin asunnot ovat kalliita, Kemppainen sanoo.
 Kainuussa etäisyydet ovat tunnetusti pitkiä, mutta sama pätee myös kaupungin sisällä. Julkinen liikenne ei ole Kemppaisen mukaan kaupungin vahvuusalue.
 – Oulussa asuin hyvällä alueella edullisesti, enkä tarvinnut autoa sillä julkisilla pääsi joka paikkaan. Kajaanin Lohtajalla on kalliimpi asunto ja ajokortti on nyt lähes pakko hankkia, Kemppainen kertoo.
 Kemppainen kiersi useita asuntonäyttöjä ennen kuin valitsi nykyisen asuntonsa, joka on peruskorjattu vuonna 2000. Kaikkien vaihtoehtojen taso ei miellyttänyt.
 – Täällä on tosi paljon vanhoja peruskorjattuja asuntoja, mutta kalliitakin löytyy vanhalla kalustuksella. Naapuritalossa oli lähes samanhintainen peruskunnossa oleva asunto kuin Tikkurilassa, hintaeroa oli alle satanen, vaikka kunto oli huonompi, Kemppainen kertoo.
 Mikä on asumistukien ja kaupungin vuokrayhtiön vaikutus?
 Korkean vuokratason syyksi Kouta Kiinteistöt Oy:n toimitusjohtaja Jari Tervonen nostaa suomalaisen asumistukijärjestelmän, joka hyödyttää pienituloisten lisäksi myös asuntosijoittajia.
 – Korkeat asumistuet mahdollistavat sen, että monilla ihmisillä on varaa asua tukien avulla isommissa ja parempikuntoisissa asunnoissa. Tämä näkyy vuokrien hinnoissa, mutta toisaalta myös maksetuissa veroissa, Tervonen kertoo.
 Tervosen mukaan toinen syy Kajaanin korkeille vuokrille löytyy kaupungin vuokrataloyhtiö Kajaanin Pietarista, joka omistaa kaupungista noin 3 000 vuokra-asuntoa.
 – Kajaanin Pietarin asuntojen melko korkeat vuokrat pitävät myös yleistä vuokratasoa korkealla. Asuntoyhtiö on itse kertonut julkisesti sen, että matala käyttöaste ja kohteiden kunnostus nostavat kaikkien kohteiden vuokria, Tervonen kertoo.
 Suomen Vuokranantajien yhteiskuntasuhdepäällikkö Tuomas Viljamaan mukaan ARA-asuntojen hinnat ovat korkealla usein pienemmillä paikkakunnilla kuten Kajaanissa. Myös hän sanoo vuokrahintojen syyksi matalan käyttöasteen ja korkeat peruskorjausvelat.
 Lähes kaikki Kajaanin Pietarin asunnot ovat ARA-asuntoja, eli valtio on tukenut niiden rakentamista tai korjaamista lainarahalla. Valtion rahoittamien asuntojen lähtökohtana on mahdollistaa  kohtuuhintaista asumista turvallisessa asunnossa .
 Kajaanin Pietarin toimitusjohtaja  Martti Böhm  ei usko Tervosen väitteeseen, vaikka Böhmin mukaan yhtiön käyttöaste on 90 prosentin tuntumassa ja vuosikorjauksiin menee noin kaksi miljoonaa euroa.
 – Meidän vuokrahintamme perustuvat omakustannushintaan, eikä siinä ole voittomarginaalia. ARA-asuntojen vuokrat ovat Kajaanissa alemmalla tasolla kuin vapailla markkinoilla olevien, Böhm kertoo.
 Tarkan tiedon näkee Kelan  asumistukitilastosta , joka vahvistaa Kajaanin vapaarahoitteisten asuntojen vuokrien olevan kalliimpia kuin ARA-asuntojen. Vuoden alussa kaikkien asuntojen ero oli 8,7 prosenttia. Yksiöissä ero oli jopa 21,5 prosenttia.
 – Pienet asunnot menevät nopeasti ja niihin on jonoakin. Tämä on ihan maanlaajuinen juttu. Isoissa kaksioissa ja kolmioissa on kyllä tarjontaa, Böhm sanoo.
 Pienempien asuntojen puute, varsinkin hyviltä paikoilta vaivaa Kajaanin lisäksi montaa muutakin kaupunkia. Asuntojen puute vuorostaan nostaa vuokrahintoja.
 – Kun asunnoista on tarjontaa, niin markkinoille syntyy kilpailua ja vuokrataso laskee, Viljamaa kertoo.
 Keskustele aiheesta jutun keskusteluosiossa kello 22.00 saakka.
 Lue myös:
 Ylen vuokrakone
 Yllätys: Odotukset ylittyivät ja pääkaupunkiseudulle tulee tuhansia uusia asuntoja – Myös kohtuuhintainen asuminen lisääntyy vähitellen

Suomen vuokraihme löytyy Kajaanista: kovat tuotot houkuttelevat sijoittajia, vaikka asuntojen arvo ei nouse


Summary: Qatar  kertoo tekevänsä läheistä yhteistyötä Italian kanssa selvittääkseen, miten ohjus oli päätynyt äärioikeistoryhmän haltuun.

Qatar kertoo myyneensä Italian poliisin maanantaina takavarikoiman ilmataisteluohjuksen kolmannelle maalle vuonna 1994.
 Italian poliisi  takavarikoi lukuisia aseita ratsiassa , joka liittyy äärioikeistoryhmän tutkintaan. Takavarikoitujen aseiden joukossa oli täysin kunnossa oleva ranskalaisvalmisteinen Matra-ohjus, joka oli aikanaan kuulunut Qatarin armeijalle.
 Qatarin ulkoministeriö kertoi tiistaina olevansa huolissaan tapahtuneesta ja tekevänsä läheistä yhteistyötä Italian kanssa selvittääkseen, miten ohjus oli päätynyt äärioikeistoryhmän haltuun. Qatarin mukaan ohjus myytiin vuonna 1994 osana 40 ohjuksen kauppaa "ystävälliselle maalle, joka ei halua tulla nimetyksi tässä vaiheessa tutkintaa."
 Ratsian myötä poliisi pidätti kolme ihmistä. Yksi pidätetyistä oli uusfasistisen Forza Nuova -puolueen entinen ehdokas  Fabio Del  Bergiolo. Hän oli ilmeisesti yrittänyt myydä ohjusta eteenpäin.
 Lisää aiheesta:
 Äärioikeistolaisten hallusta löytyi ohjus Italiassa – poliisin kohteina Itä-Ukrainan Venäjä-mielisten kapinallisten rinnalla taistelleet

Qatar kertoo myyneensä Italian poliisin äärioikeistolaisilta takavarikoiman ohjuksen "kolmannelle maalle"


Summary: Vihan kohteiden valikoitumiseen vaikuttavat muun muassa kokijan ikä, sukupuoli ja koulutustausta.

Ai että, kun ottaa päähän! Puhelinmyyjä soitti, joku tuputti kadulla sähköyhtiöiden kilpailutusta ja Trump twiittasi ärsyttävästi.
 Kuulostaako tutulta?
 Viestintätoimisto Tekirin teettämässä tutkimuksessa selvitettiin suomalaisten vihan kohteita. Tuloksissa erottuivat puhelinmyyjät, pikavippien tarjoajat, rasistit, poliitikot ja verkostomarkkinoijat eli feissarit.
 Kaksiosaisessa tutkimuksessa kartoitettiin kiukkua aiheuttavia kohteita ensin identiteettiryhmittäin: paljonko esimerkiksi mökkinaapurit, portsarit tai edellä mainitut poliitikot ja puhelinmyyjät vihastuttavat.
 Sen jälkeen vastaajat nimesivät avoimessa kysymyksessä vapaasti henkilöitä, jotka herättävät heissä vihan ja kiukun tunteita.
 Jälkimmäisessä osiossa paljastui, että enemmistö vastaajista on hyvin kiihkotonta sakkia: 66 prosenttia heistä ei osannut tai halunnut nimetä ketään ihmistä, jota vihaisi.
 Poliitikot nostavat verenpainetta
 Eniten vihastusta aiheuttavien henkilöiden top 5 -lista on poliitikkoja täynnä:  Juha Sipilä  (kesk.),  Antti Rinne  (sd.),  Jussi Halla-aho  (ps.),  Donald Trump  ja  Laura Huhtasaari  (ps.).
 Tutkimuksen virhemarginaali on 3.1 prosenttiyksikköä kumpaankin suuntaan, joten kärkinimet saattavat todellisuudessa myös kiilata toinen toistensa ohi.
 Tekirin johtaja  Eero Rämö  arvelee, että poliitikkojen "suosiota" selittävät kesäkuista mittausajankohtaa edeltäneet vaalit.
 – Harva muu julkisuuden henkilö myöskään joutuu samalla tavoin toistuvasti keskustelemaan jokaisen elämää koskevista, herkistä aiheista, Rämö sanoo.
 Lisäksi mainituimpien nimien joukossa on mediapersoonia ja viihdetaiteilijoita: esimerkiksi  Tuomas Enbuske ,  Tuure Boelius ,  Vappu Pimiä ,  Aku Hirviniemi  ja  Roope Salminen .
 Kuka vihaa ja ketä?
 Trump on ainoa suomalaisten vihalistalle päätynyt henkilö ulkomailta. Häntä vihaavat enemmän naiset kuin miehet.
 Vihan kohteissa on muutenkin selviä eroja sukupuolten välillä: naiset vihaavat eniten rasisteja ja poliitikkoja, miehet vihervasemmistolaisia ja feministejä.
 Pääministeri Rinne vihastuttaa johtavassa asemassa olevia, Halla-ahoa puolestaan vihaavat eniten akateemisesti kouluttautuneet kaupunkilaiset.
 Halla-Aho sanoo saavansa kohtaamiltaan ihmisiltä lähes pelkästään myönteistä palautetta.
 – Elämme uhriutumiskulttuurissa, jossa kaikki haluavat kokea olevansa jollain tavalla uhreja ja liioittelevat itseensä kohdistuvia negatiivisia asioita. Pyrin itse välttämään sitä, hän toteaa.
 Yli 65-vuotiaiden suhtautuminen populisteihin on kaikkein kielteisin, mutta yleisesti ottaen eläkeläiset ja koululaiset vihaavat kaikkein vähiten.
 Tutkimuksessa haastateltiin 1133 suomalaista. Tutkimuksen toteutti TNS Kantar.

Tutkimus paljasti, keitä suomalaiset vihaavat: Kärjessä tutut poliitikot ja ammatit


Summary: Alertissa  heinäkuun lämpötilat liikkuvat tyypillisesti muutamassa asteessa. Uusi lämpöenntys on viime sunnuntailta, 21 astetta.

Maailman pohjoisimmassa vakituisen asutuksen paikassa Kanadan Alertissa on rikottu lämpöennätyksiä. Lämpötila nousi sunnuntaina 21 asteeseen ensimmäistä kertaa mittaushistorian aikana. Aiempi lämpöennätys on vuodelta 1956, tuolloin elohopea nousi 20 asteeseen.
 Tyypillisesti heinäkuun lämpötilat liikkuvat muutamassa asteessa Alertissa, joka sijaitsee alle tuhannen kilometrin päässä pohjoisnavasta.
 Meteorologit ennustavat, että tavallista lämpöisempi sää jatkuu alueella aina syyskuuhun saakka.
 – Tämä on tilastollisesti melko ilmiömäistä ja vain yksi esimerkki sadoista muista ennätyksistä liittyen ilmastonlämpenemiseen, sanoo Kanadan ympäristöministeriön meteorologi  Armel Castella.
 Hän muistuttaa, että arktinen alue lämpenee kolme kertaa nopeammin kuin maapallon muut alueet.
 Myös muilla Kanadan pohjoisilla alueilla, kuten maan luoteisimmilla territoriolla Yukonilla ja pohjoisen Arktisella saaristolla on rikottu muutamana viime keväänä lämpöennätys toisensa jälkeen.
 Myös Yhdysvaltain pohjoisimmassa osavaltiossa Alaskassa on ollut  viime aikoina poikkeuksellisen lämmintä.  Osavaltion suurimmassa kaupungissa Anchoragessa mitattiin heinäkuun alussa kaikkien aikojen lämpöennätys, 32,2 celsiusastetta.
 Vanha ennätys rikkoutui selvästi, sillä aikaisempi korkein mitattu lämpötila Anchoragessa oli 29,4 astetta vuodelta 1969.
 Lisää aiheesta:
 Alaskassa on nyt paljon lämpimämpää kuin Suomessa – napapiirin tuntumassa on paistateltu 30 asteen helteessä

”Arktinen lämpöaalto” iski maailman pohjoisimpaan vakituisen asutuksen paikkaan


Summary: Kukkia ja kynttilöitä tuodaan haudalle niin paljon, että seurakunta toivoo vierailijoiden osallistuvan haudan hoitoon.

Kivimuurissa olevasta portista käy tasainen virta. Ihmiset etsivät katseellaan juuri tiettyä kiveä ja pysähtyvät katsomaan näkyä hetkeksi. Kiveen kultaisella kirjoitettu mäkihyppääjä Matti Nykäsen nimi on  saanut toukokuussa  viereensä olympiakomitean lahjoittamat olympiarenkaat.
 Sukuhaudan vanha kivi on vaihtunut kevään aikana uuteen – se on edelleen ulkomuodoltaan silti vaatimaton, eikä erotu koreudellaan rivistön muista kivistä.
 Kukkia on paljon, ja iso osa niistä neilikoita – mäkisankari  Nykäsen lempikukkia  (Ilta-Sanomat).
 Lahtelaisen Patovuon perheen äiti, Piia Patovuo, kantaa kädessään punaista ruusua. Vieressä seisovat Kari Patovuo sekä perheen tytär Iida Patovuo. Mukaan on lähtenyt myös Piian sisko Leena Patovuo.
 Jaana Polamo / Yle
 Idolin helmikuinen kuolema tuli faneille raskaana yllätyksenä. Kari Patovuo sanoo sankarinsa lähteneen eittämättä liian aikaisin.
 Perhe halusi kunnioittaa Nykäsen muistoa konkreettisesti.
 – Kun kuulimme Matin kuolemasta, päätimme, että lähdemme vierailemaan lomalla hänen kotikaupungissaan, Piia Patovuo sanoo.
 Tämä fanien tulisi muistaa: Hautaa hoitavat Nykäsen omaiset
 Eivätkä Patovuot ole ainoita asialle omistautuneita. Jyväskylän seurakunnasta kerrotaan, että olympiavoittajan haudalla käy edelleen päivittäin kymmeniä ihmisiä Jyväskylästä ja ympäri Suomen.
 Tänään kävijöitä saattaa olla normaalia enemmän, sillä on Nykäsen syntymäpäivä.
 Haudan sijaintia kysytään hautoja siistiviltä työntekijöiltä ja tiedustellaan ennakkoon puhelimitse sekä sähköpostilla.
 Kesän edetessä vieraita odotetaan saapuvaksi kauempaakin, esimerkiksi Keski-Euroopasta, jossa talvilajit ja mäkihyppy ovat suursuosiossa.
 Yksi asia fanien tulisi kuitenkin muistaa: kauneimmatkin kukat lakastuvat nopeasti ja kynttilä koristaa hautaa vain hetken.
 Vaikka tuomiset ovat osoitus surussa myötäelämisestä ja mäkihyppääjän muiston kunnioittamisesta, aiheuttavat ne myös ylimääräistä työtä hautaa hoitaville Nykäsen omaisille.
 Vanhan hautausmaan työnjohtaja Liisa Kontunen toivookin, että lakastuneita kukkia ja palaneita kynttilöitä voisi viedä siisteyden ylläpitämiseksi haudalla käydessään myös roskikseen.
 Nykäsen haudan suosio ei tullut yllätyksenä Kontuselle. Hän on työskennellyt hautausmailla nelisenkymmentä vuotta.
 – Olin Helsingin Malmilla pitkään töissä. Sinne on haudattu useita julkkiksia ja näyttelijöitä: Armi Aavikko, Tauno Palo, Ansa Ikonen, Tapio Rautavaara ja Olavi Virta. Julkkikset kiinnostavat aina, myös sen jälkeen kun he ovat edesmenneitä.
 Matti Nykäsellä on ollut faneilleen aivan erityinen merkitys. Vanhan hautausmaan työnjohtaja on aistinut sen vahvasti.
 – Matti oli persoona. Häntä kaivataan ja pidetään suurena idolina ulkomaita myöten.
 "Matti on legenda"
 Patovuon perheen matka jatkuu. Ennen Jyväskylän vanhalle hautausmaalle saapumista he olivat käyneet mäkihyppääjän nimeä kantavan hyppytornin luona.
 – Olen fanittanut Mattia siitä saakka, kun hän rupesi mäkeä hyppäämään. Matti on legenda, Kari Patovuo sanoo.
 – Maailman paras mäkihyppääjä, Piia Patovuo täydentää.
 Patovuot ehtivät nähdä useita Nykäsen laulukeikkoja. Varsinkin viimeisin niistä, esiintyminen Padasjoen sahtimarkkinoilla jäi elävästi mieleen.
 – Emme ehtineet koskaan tavata, ja se harmittaa. Juttusille olisi pitänyt päästä, Kari Patovuo sanoo.
 Mitä hän olisi idolilleen sanonut?
 – Ei tule äkkiä mieleen, jotain nasevaa kuitenkin, hän sanoo hymyillen.
 Patovuot arvostavat Nykäsen urheilijan lahjojen lisäksi verbaalista veistelyä. Mäkikotka tulisi muistaa heidän mukaansa myös lennokkaista iskulauseista.
 – Kun pysyy hereillä, niin voi saada vaikka hauen, Kari siteeraa.
 – Elämä on laiffi! Leena Patovuo lisää.

"Emme ehtineet koskaan tavata" – Matti Nykäsen haudalla vierailee päivittäin kymmeniä ihailijoita


Summary: Kelan maksamaa sairauspäivärahaa voi saada vuoden verran, enintään kuitenkin 300 arkipäivää.

Kun sairastut vakavasti vaikkapa syöpään, sydäntautiin tai masennukseen tai esimerkiksi vammaudut tapaturmaisesti, niin ensimmäisenä mieleen tulee, selviydynkö tästä.
 Jossain vaiheessa mieleen hiipii myös ajatus siitä, miten minä ja mahdollisesti perheeni selviytyy tilanteesta taloudellisesti.
 Etenkin sairauden pitkittyessä tulotaso voi pudota merkittävästi. Toisilla työnantaja voi maksaa sairaslomalta täyttä palkkaa esimerkiksi 1–3 kuukauden ajan, mutta toiset tipahtavat nopeammin Kelan sairauspäivärahalle.
 Jos tulotaso on sairauspäivärahalla vaikkapa noin 70 prosenttia palkasta, niin nopeimmin se vaikuttaa perheen elintasoon, jos niiden talous on viritetty hyvin tiukaksi esimerkiksi suurilla lainanlyhennyksillä.
 Vakava sairastuminen voikin johtaa perheen taloudelliseen kriisiin, joten mikä neuvoksi? Ensimmäiseksi kannattaa ottaa yhteyttä Kelaan, jonka tuilla pääsee alkuun.
 1. Kela maksaa sairauspäivärahaa
 Saadaksesi sitä, käy lääkärissä. Lääkäri arvioi, kestääkö työkyvyttömyytesi enemmän kuin kymmenen arkipäivää. Jos kestää, voit saada  sairauspäivärahaa . Omavastuuaika on yleensä sairastumispäivä ja sitä seuraavat 9 arkipäivää.
 A-lääkärintodistuksella voit saada sairauspäivärahaa yleensä enintään 60 arkipäivää. Jos sinulla on työpaikka, niin työnantaja yleensä hakee sairauspäivärahan ja maksaa sinulle palkkaa poissaolon ajan.
 Tämän ajan jälkeen tarvitset B-lääkärinlausunnon tai muun selvityksen työkyvyttömyydestä. Lisäselvityksiä saatetaan pyytää jo aiemminkin.
 Sairauspäivärahaa maksetaan noin vuoden ajan, enintään 300 arkipäivältä.
 Jos olet saanut sairauspäivärahaa 60 arkipäivää, niin Kela lähettää kirjeen, jossa kerrotaan kuntoutuksen vaihtoehdoista ja järjestäjistä.
 Työterveyshuollon on arvioitava jäljellä oleva työkykysi viimeistään silloin, kun olet saanut  sairauspäivärahaa 90 arkipäivää .
 Kun olet saanut sairauspäivärahaa 150 arkipäivää, lähettää Kela kirjeen, jossa kerrotaan kuntoutusmahdollisuuksien lisäksi myös työkyvyttömyyseläkkeen hakemisesta.
 Jos katsot tarvitsevasi kuntoutusta, niin hakeudu ensin työterveyslääkärille tai omalle lääkärillesi. Kun olet saanut kuntoutusta suosittavan lausunnon, voit sen jälkeen hakea Kelasta  kuntoutusta .
 Jos sairautesi jatkuu yli vuoden, sinulla voi olla oikeus  työkyvyttömyyseläkkeeseen .
 Jos pystyt käymään osa-aikaisesti töissä sairautesi aikana, niin Kela maksaa tältä ajalta  osasairauspäivärahaa .
 Sairauspäivärahoja  voi hakea verkosta  kirjautumalla Kelan palveluun verkkopankkitunnuksilla tai mobiilivarmenteella.
 2. Myös opiskelijat, työttömät ja yrittäjät voivat saada sairauspäivärahaa
 Opinnoista voi jäädä sairauslomalle , jos sairastuminen tapahtuu kesken opintojen. Voit saada sairausajalta opintotuen sijaan sairauspäivärahaa ja yleistä asumistukea. Näitäkin korvauksia haetaan Kelalta.
 Voit saada  sairauspäivärahaa myös työttömänä työnhakijajana . Sairauspäivärahan omavastuuajalta sinulle maksetaan työttömyyspäivärahaa.
 Toimita työkyvyttömyydestäsi lääkärintodistus Kelaan ja ilmoita sairastumisestasi työ- ja elinkeinotoimistoon. Merkitse sairauspäivät myös työttömyysajan ilmoitukseen. Sairauspäivärahaa ja työttömyysetuutta ei makseta samalta ajalta.
 Sairauspäivärahapäivät eivät vaikuta perus- tai ansiopäivärahan enimmäisajan kertymiseen.
 Jos olet YEL- tai MYEL-vakuutettu  yrittäjä, voit saada sairauspäiväraha a. Sairauspäivärahaan ovat myös oikeutettuja ne yrittäjät, joiden työpanos yritystoiminnassa on vähäistä ja jotka eivät ole velvollisia ottamaan YEL-MYEL-vakuutusta.
 3. Sinulla voi olla oikeus vammaistukeen
 Sinulla voi olla oikeus  vammaistukeen , jos toimintakykysi on vamman tai sairauden vuoksi heikentynyt vähintään 1 vuoden ajan.
 Toimintakyvyn heikentymisellä tarkoitetaan sitä, että sinulla on vaikeuksia huolehtia itsestäsi ja selviytyä arjessa esimerkiksi kotitaloustöistä.
 4. Jos sinulla on yksityinen sairaus- tai tapaturmavakuutus, niin hae korvauksia vakuutusyhtiöstäsi
 Voit hakea korvausta sairastumisesta tai tapaturmasta vakuutusyhtiöstäsi, jos olet vakuuttanut itsesi.
 Tällaisia vapaaehtoisia vakuutuksia ovat esimerkiksi sairauskuluvakuutukset sekä vakuutukset vakavan sairauden varalta.
 Vakuutusyhtiöt tarjoavat vakuutuksia, joissa vakuutuksen kohteena ovat ainoastaan tietyt vakuutussopimuksessa yksilöllisesti määritellyt sairaudet. Jos sairastut tällaiseen vakuutusehdoissa määriteltyyn sairauteen, sinulle maksetaan kertakorvauksena sovittu vakuutussumma. Tällaisia sairauksia ovat esimerkiksi syöpä, sydäninfarkti, sepelvaltimoiden ohitusleikkaus ja pallolaajennushoito, munuaisten vajaatoiminta tai aivohalvaus.
 Vakuutus- ja rahoitusneuvonta Finen sivuilta löydät tietoa, mitä kaikkea esimerkiksi  aikuisten sairauskuluvakuutus  korvaa ja mitä ei.
 5. Jos sairastaminen pitkittyy, hae perustoimeentulotukea
 Perustoimeentulotuki  on se taloudellinen tuki, jota voit hakea, jos rahasi eivät kerta kaikkiaan enää riitä arjen menoihin kuten ruokaan, vaatteisiin ja asumiseen. Tukea voi hakea yksin asuva henkilö tai perhe.
 Ennen kuin haet toimeentulotukea, selvitä, voitko saada muita tuloja tai etuuksia, kuten työttömyysturvaa ja asumistukea.
 Toimeentulotuki on tarkoitettu väliaikaiseksi tukimuodoksi.
 Perustoimeentulotukea  voi hakea verkosta .
 6. Entä jos et enää pysty lyhentämään lainaasi tai alat velkaantua
 Takuusäätiössä  tiedetään, että sairastuminen voi ajaa talouden ahtaalle. Säätiö tarjoaa apua lasku- ja velkaongelmien hoitoon.
 Myös oikeusaputoimistojen maksuton  talous- ja velkaneuvonta  auttaa.
 7. Kunnallisen terveydenhuollon maksuissa ja korvattavissa lääkkeissä vuosittainen maksukatto
 Terveydenhuollon maksut , esimerkiksi käynnit terveyskeskuslääkärin vastaanotolla, päivystyskäynnit, erilaiset lääkärintodistukset ja sairaalamaksut tekevät myös lovea sairastuneen talouteen.
 Näiden asiakasmaksujen hinnoista löydät tietoa sosiaali- ja terveysministeriön sivuilta. Sieltä löytyvät myös sairaalamaksut sekä pitkäaikaisen laitoshoidon maksut.
 Kunnallisten terveydenhuollon maksuissa on  vuosittainen maksukatto , joka tällä hetkellä on 683 euroa vuodessa.
 Sairastaessa myös lääkkeisiin kuluu rahaa. Vuonna 2019  lääkekorvausten vuosiomavastuu  on 572 euroa. Jos se ylittyy, on sinulla oikeus lisäkorvaukseen.
 _Lähteinä jutussa on käytetty esimerkiksi  Kelan sairausajan pikaopasta . Lisää tietoa löydät Kelan sivujen lisäksi muun muassa  sosiaali- ja terveysministeriön ,  Takuusäätiön  ,  Vakuutus- ja rahoitusneuvonta Finen  sekä eri vakuutusyhtiöiden sivuilta._

Kun sairastut vakavasti, mistä rahat elämiseen? Kokosimme 7 hyödyllistä ohjetta arjessa selviämiseen


Summary: Uskon, että yksi digitaalisen ajan tärkeimmistä ratkaistavista kysymyksistä on muistin, muistojen ja teknologian välinen suhde, kirjoittaa Linda Liukas.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Viime syksynä löysin sähköpostistani aikakoneen. Path, sosiaalinen verkosto jossa en ole käynyt puoleen vuosikymmeneen muistutti, että voin halutessani ladata palvelun tapahtumat talteen.
 Yhtäkkiä ruudulla ovat kaikki minun tyttökesäni. Olen 25-vuotias, vastarakastunut.
 Hymyilen kameralle alaviistosta, niinkuin vuonna 2010 tehtiin. Filtterit ovat rakeisia.
 Jaan lainauksia ja kirjoitan kahviloista, joita ei enää ole sekä kirjoista, jotka olen jo unohtanut.
 En käytä vielä hymiöitä, niiden aika on myöhemmin.
 Omiin muistoihini verrattuna päivitykset ovat liian tarkkoja, liian teräväreunaisia.
 Luen hämmentyneenä  läpi viestejä. Vanhojen päiväkirjojen tai kirjeiden lukeminen tuntuu erilaiselta, sillä nämä päivitykset on tehty yleisölle. Tälläinenkö minä olin? Omiin muistoihini verrattuna päivitykset ovat liian tarkkoja, liian teräväreunaisia.
 Uskon, että yksi digitaalisen ajan tärkeimmistä ratkaistavista kysymyksistä  on muistin, muistojen ja teknologian välinen suhde. GDPR-lakimiesten ja koodarien lisäksi keskusteluun tarvitaan myös humanisteja ja yhteiskuntatieteilijöitä, sillä muisti ei ole niin yksinkertainen asia kuin usein ajattelemme.
 Ihmismuistin tehtävä on myös rakentaa identiteettiä. Siksi meidän pitää miettiä mitä digitaalisella aikakaudella oikeastaan haluamme muistaa ja mitä unohtaa.
 Teknologia-alan ihmiset puhuvat mielellään muistista teknologisena asiana. Ihailemme tietokoneen muistia, kuinka massiiviset megat ja gigat valokuviamme ja käyttäytymistämme tallentuvat joka sekunti servereille ympäri maailmaa. Tietokoneen muisti liikkuu valon vauhdilla, se on täsmällistä ja lähes loppumatonta.
 Mutta muisti ei ole vain tiedon säilyttämistä varten. Ihmismuistin tehtävä on myös rakentaa identiteettiä. Siksi meidän pitää miettiä mitä digitaalisella aikakaudella oikeastaan haluamme muistaa ja mitä unohtaa.
 1990-luvun lapsena  olen osa ensimmäistä sukupolvea, jonka nuoruus on tallella kovalevyllä. Tekstin, äänen, tuoksun ja tilan oheen on liittynyt uusi muistamisen muoto. Ajassa ei voi mennä taaksepäin, mutta ehkä tiettyihin digitaalisiin paikkoihin voi aina palata.
 Osin nuoruus on peruuttamattomasti pyyhkiytynyt pois – Irc-gallerian lokeja ei onneksi enää ole, ensimmäinen sähköpostiosoitteeni on kadonnut ja digikamerat tulivat vasta lukiojuhliin. Jäljellä on kuitenkin tarpeeksi, jotta teknologia voi viedä minut paikkoihin, joita kaipaan.
 Voin kulkea vanhoissa peleissä, vaeltaa läpi tuttujen reittien kuin olisin takaisin lapsuuden luokkahuoneessa. Tyhjänä kumiseva MySpace tai LiveJournal ei ole sama kuin ennen, mutta YouTubesta löydän Champions Leaguen maalikoosteen vuodelta 2001. VHS-nauhalle on tallentunut ajat sitten unohtuneita mainoksia. Olen takaisin nuoruuden kesäaamuissa, McGyverin ja sulavan jäätelön parissa.
 Toinen puoli digitaalista muistamista  on tietenkin unohtaminen.
 Miten vanhenemme netissä? Miten paljon tämänhetken ihmisen pitää olla vastuussa entisestä itsestään? Näitä kysymyksiä mietimme joka kerta, kun poliitikon vuosien takainen twiitti tai julkkiksen epäonninen valokuva nousevat esille.
 Tämän päivän vauvoista on enemmän videota ja valokuvia ensimmäisen vuoden ajalta kuin minusta koko lapsuudessani. On varmasti outoa kasvaa katsoen koko ajan omaa lapsuuttaan ja nuoruuttaan ruudulta. Ei ole ihme, että sekä EU:n säädökset oikeudesta tulla unohdetuksi nettihauissa ja Snapchatin 24-tunnissa katoavat kuvat resonoivat meidän ajassamme.
 Ehkä binäärisen teknologimaailman muistin – päällä tai pois – sijaan tarvitsemme jotain ihmisenkaltaista.
 Ehkä myös Internetissä olevien kuvien pitäisi vuosien mittaan haalistua, ehkä kaikkeen pitäisi lisätä aikaleima, ehkä jokaiseen Facebookin tarjoamaan muistoon pitäisi liittää sen aikainen profiilikuva.
 Ehkä meidän on tarkoitus muistaa, ja samaan aikaan unohtaa.
 Linda Liukas
 Kirjoittaja on lastenkirjailija, kuvittaja ja keskinkertainen koodari, joka uskoo, että maailmasta tulee parempi paikka kun tietojenkäsittelyn ammattilaisten lisäksi tarinankertojat, tutkijat ja taivaanrannanmaalarit innostuvat teknologiasta.
 Aiheesta voi keskustella 17.07. klo 16.00 asti.
 Lue lisää:
 Linda Liukkaan kolumni: Ruutuaika on osa pidempää leikin jatkumoa
 Linda Liukkaan kolumni: Tulevaisuus on teinityttöjen
 Linda Liukkaan kolumni: Scifiä on turha ylenkatsoa, sillä se kirittää teknologiaa ja auttaa meitä näkemään, mikä maailmassa on vialla

Linda Liukkaan kolumni: Digitaalinen aikakausi pakottaa meidät pohtimaan, mitä haluamme muistaa ja mitä unohtaa


Summary: Vaikka venäläiset hakevat viisumeja Suomeen nyt kiivaasti, huippuvuosiin on vielä matkaa.

Venäläiset hakevat viisumeja Suomeen kiivaaseen tahtiin.
 Suomen pääkonsulaatti Pietarissa on saanut heinäkuussa 36 prosenttia enemmän viisumihakemuksia kuin vuosi sitten.
 Pietarin konsulaatin va. asianhoitaja  Sebastian Gahnström  kertoo, että tilanne on poikkeuksellinen.
 – Yleensä viisumihakemusten tahti on hiljentynyt heinäkuussa, Gahnström sanoo.
 Tammi–kesäkuussa venäläiset ovat hakeneet 15 prosenttia enemmän viisumeja vuoden takaiseen verrattuna.
 Vaikka koko vuoden ja erityisesti heinäkuun viisumihakemusten luvut ovat kovia, huippuvuosien ennätyksestä ollaan vielä kaukana.
 Vuonna 2017 viisumihakemusten määrä kasvoi yhteensä 66 prosenttia. Viime vuonna haettiin 550 000 viisumia, ja vuonna 2013 vastaava luku oli 1,2 miljoonaa.
 – Odotamme, että viisumihakemusten kasvu tasaantuu kesän edetessä. Uusi ruuhkahuippu odottaa syksyllä, kun venäläiset hakevat viisumeja talvi- ja joululomia varten, Gahnström arvioi.
 Venäjän ruplan tasapainottumisella ja vahvistumisella saattaa olla vaikutusta venäläisten innostukseen hakea viisumeja Suomeen. Tommi Parkkinen / Yle
 Edulliset omatoimimatkat houkuttelevat
 Syyksi venäläisten matkustusintoon arvellaan ruplan kurssin tasoittumista sekä hienoista vahvistumista. Venäläisten tulojen kehitys on ollut heikkoa, mutta esimerkiksi päivän mittaiset omatoimimatkat ovat riittävän edullisia.
 – Ne ovat venäläisille mahdollisia myös siksi, että Suomi on lähellä. Hyvin suuri osa Suomeen suuntautuvista matkoista on nimenomaan päivämatkoja lähialueilta, Gahnström toteaa.
 Hänen mukaansa Venäjän talous kasvaa hitaasti eikä sen suhteen ole odotettavissa suurempia muutoksia odotettavissa tulevina vuosina. Venäläisten tulot ovat laskeneet jo viisi vuotta peräkkäin.
 – Talouskasvu ja erityisesti tulojen kasvu saattavat näkyä myös viisumitilastoissa, mutta yhteys ei ole suora tai yksiselitteinen, Gahnström muistuttaa.
 Venäläiset suosivat myös kaupunkilomia esimerkiksi Helsinkiin. Lisäksi he ovat innostuneet festivaaleista.
 – Aktiivimatkailu myös kasvattanut suosiotaan. Ostosmatkailu näyttää kuitenkin edelleen olevan hyvin suosittua, Gahnström kertoo.

Venäjän rupla vahvistui hieman – venäläiset innostuivat hakemaan viisumeja Suomeen


Summary: Toimittajat ilman rajoja -järjestön edustaja Erol Önderoğlu arvioi, että turkkilaisessa yhteiskunnassa on viime aikoina alettu vahvemmin tiedostaa vapaan median tarve.

Tunnettu turkkilainen sananvapausaktivisti ja toimittaja  Erol Önderoğlu  odottaa saavansa tänään keskiviikkona tuomion. Pahimmassa tapauksessa hänelle ja kahdelle muulle syytetylle sananvapausaktivistille voidaan langettaa jopa 14 ja puolen vuoden vankeustuomio kurdilehden tukemisesta.
 Toki voi käydä toisinkin: Toimittajat ilman rajoja -järjestön Turkin edustajana Önderoğlu on saanut huomattavan paljon kansainvälistä tukea. Washington Post -lehti julkaisi tueksi hänestä kokosivun ilmoituksen hashtagilla #SupportErol päiviä ennen oikeudenkäyntiä.
 – Tavoite ei ole saada vapautus yhdelle henkilölle. Olemme tyytyväisiä vasta, kun Turkin oikeuslaitos tunnustaa kansalaisten oikeuden saada uutisia sekä sanan- ja lehdistönvapauden kaikissa olosuhteissa, hallinnosta riippumatta, Önderoğlu sanoi Ylelle perjantaina, muutama päivä ennen mahdollista h-hetkeä.
 Erol Önderoğlu sanoo, että viime kuukausina myös talousuutisoinnista, joka oli aiemmin "turvallista" toimittajille, on Turkin talouden heiketessä ja valuuttapaon jatkuessa tullut herkkä aihe. Kuva on keväältä 2016.  Sedat Suna / EPA
 Önderoğlu on tehnyt sananvapaustyötä jo 25 vuotta, jo ennen presidentti  Recep Tayyip Erdoğanin  hallintoa. Viime viikolla häntä vastaan nostettiin uusi syyte, josta hänelle voidaan langettaa seitsemän vuotta vankeutta. Oikeudenkäynti alkaa marraskuussa.
 Kymmenet toimittajat vangittu työnsä takia
 Kaksi muuta syytettyä keskiviikkoisessa oikeudenkäynnissä ovat kidutuksia tutkinut, turkkilaisen TIHV-ihmisoikeusjärjestön johtaja  Şebnem Korur Fincanci  sekä kirjailija  Ahmet Nesin , joka asuu Ranskassa.
 Önderoğlua, Fincancia ja Nesiniä syytetään kurdijärjestö PKK:ta tukevasta terrorismipropagandasta, rikollisen ja rikoksen ihannoimisesta sekä rikokseen yllyttämisestä.
 Syyte tuli osallistumisesta kurdimielisen, sittemmin suljetun Özgür Gündem -lehden symboliseen yhden päivän päätoimittajuuteen osana sananvapauskampanjaa keväällä 2016. Valtaosa lehden solidaarisuuskampanjaan osallistuineista kymmenistä sai syytteet. Kolmikkoa pidettiin pidätettynä kymmenen päivää.
 Önderoğlu, Fincanci ja Nesin pidätettiin ja pantiin syytteeseen, kun he olivat osallistuneet kurdimielistä lehteä tukevaan kampanjaan. Heidän vapauttamisensa puolesta osoitettiin mieltä Istanbulissa lähellä Taksimin aukiota kesäkuussa 2016. Vasemmanpuoleisessa kyltissä Şebnem Korur Fincanci, oik. kyltissä Ahmet Nesin.  Sedat Suna / EPA
 –Yli sata toimittajaa on vankilassa työhönsä liittyen tai poliittisesta toiminnasta. Kymmenet heistä ovat vangittuina työnsä takia, Önderoğlu sanoo.
 Syytteitä myös talousuutisoinnista
 Önderoğlu on viime kuukausina törmännyt uusiin hälyttäviin ilmiöihin laatiessaan  säännöllistä Bianet-sivuston raporttiaan . Talousuutisoinnista, joka oli aiemmin "turvallista" toimittajille – korruption tutkimista lukuun ottamatta – on Turkin talouden heiketessä ja valuuttapaon jatkuessa tullut arka aihe.
 – Yhä useampi talousaiheista kirjoittava toimittaja joutuu oikeuslaitoksen ahdistelemaksi. Kun aiemmin saattoi saada sakot esimerkiksi väärinkäytöksistä raportoimisesta, nyt talousaiheista vaaditaan raskaita vankilatuomioita, hän sanoo.
 Tyypillisesti syytteitä nostetaan pankkilain tai markkinalain rikkomisesta, tai vaikkapa solvauksesta. Kesäkuussa yhteensä 38 ihmiselle nostettiin joukkosyyte, jonka keskiössä on kahden amerikkalaisen Bloomberg-uutistoimiston turkkilaistoimittajan,  Kerim Karakayan  ja  Fercan Yalinkiliçin , artikkeli Turkin liiran romahduksen taustoista viime vuonna.
 Toimittajakaksikolle vaaditaan  viiden vuoden vankeustuomiota  samalla kun muut 36 henkilöä liitettiin syytteeseen artikkelin kommentoimisesta sosiaalisessa mediassa. Bloombergin artikkelin kolmatta, amerikkalaista kirjoittajaa vastaan ei nostettu syytettä – turkkilaisille toimittajille tilanne on vaikeampi.
 "Musta lista" kansainväliselle medialle
 Bloombergin toimittajien syytteen jälkeen ulkomaisen median toiminta Turkissa nostettiin viime viikolla taas esiin. Presidentti Erdoğania lähellä oleva SETA-tutkimuslaitos julkaisi raportin niistä kansainvälisestä uutisvälineistä, joka tekevät juttuja myös turkiksi.
 Raportissa käytiin läpi muiden muassa BBC, Euronews, Deutsche Welle ja Voice of America, joilla kaikilla on omia turkinkielisiä uutisia tuottavat sivustot.
 Raportissa nimettiin ja kuvailtiin osoittelevasti etenkin mainittujen kansainvälisten medioiden turkkilaisia toimittajia ja julkaistiin jopa heidän sosiaalisessa mediassa jakamiaan kuvia.
 Mustalta listalta haiskahtanut  raportti tuomittiin laajasti . Turkin journalistiliitto nosti SETA:sta kanteen.
 Myös Önderoğlu tuomitsi raportin Toimittajat ilman rajoja -järjestön nimissä, kutsuen sitä "ahdistelun dokumentiksi".
 Kansainvälisten medioiden sivustoista on tullut tärkeitä paikkaajia Erdoğanin hallinnon valvonnan alaiselle turkkilaiselle valtamedialle. Jo vuosikymmeniä toimineet, tunnetut valtamediat ovat lähes täysin hallinnon kontrollissa.
 Valoa tunnelin päässä?
 Önderoğlun mielestä turkkilaisessa yhteiskunnassa on viime aikoina alettu vahvemmin tiedostaa vapaan median tarve. Riippumatonta, kriittistä uutisointia on vaikea löytää muualta kuin internetistä.
 Paitsi talousvaikeudet, myös kansalaisten ikävä vapaampaa, avoimempaa ja yhtenäisempää yhteiskuntaa nosti opposition voittoon Turkin suurkaupungeissa äskettäisissä paikallisvaaleissa. Istanbulissa pormestarin paikan voittanut opposition ehdokas  Ekrem Imamoğlu  lupasi kaikkea tätä, ja  voitti 54 prosentilla istanbulilaisten äänistä .
 – Toivottavasti ovi on nyt raottunut kohti rakentavampaa kehityskulkua... Toki painostus voi yhä myös kasvaa, Önderoğlu sanoo.
 Tärkeä merkki mahdollisesta uudesta suunnasta voidaan saada jo keskiviikkona, hänen omassa oikeudenkäynnissään.
 Tämän jutun kirjoittajalle, joka tuolloin oli The Wall Street Journalin vakituinen toimittaja Turkissa, langetettiin ensimmäinen ulkomaisen median saama vankeustuomio syksyllä 2017. Tuomio kumottiin valitustuomioistuimessa ja odottaa käsittelyä korkeimmassa oikeusasteessa Ankarassa.

Tärkeä sananvapausoikeudenkäynti koettelee Turkin median rajoja – Erol Önderoğlu odottaa tuomiota kurdilehden tukemisesta


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Kesätyöntekijät ovat aiempaa tietoisempia oikeuksistaan, silti osa jää vaille lomakorvauksia
 Kesätyöntekijöiden asema on kohentunut , kertovat asiantuntijat SAK:sta ja aluehallintovirastosta. Työnantajat noudattavat työehtosopimuksia aiempaa paremmin, mutta esimerkiksi lomakorvauksia jää yhä maksamatta kesäpestin päätyttyä. Turun torilla marjoja myyvät  Iida Mikkonen  ja  Roosa Karus  uskovat, että kesätyö torilla antaa hyvän pohjan kaikenlaisiin asiakaskohtaamisiin.
 Vanhuksista tehtävissä huoli-ilmoituksissa isoja alueellisia eroja
 Huoli-ilmoituksen voi tehdä, jos tuttu ikäihminen ei näytä selviävän arjesta. Jaana Polamo / Yle
 Vanhuksista tehtävissä huoli-ilmoituksissa on  isoja alueellisia eroja . Esimerkiksi Tampereella huoli-ilmoitukset ovat reilusti laskussa, Oulussa ja Helsingissä ennallaan, mutta Turussa ja Jyväskylässä nousussa. Viime vuonna Oulussa tehtiin noin 500 huoli-ilmoitusta, Jyväskylässä noin 200. Huoli-ilmoituksen voi tehdä kuka tahansa.
 Tärkeä sananvapausoikeudenkäynti koettelee Turkin median rajoja
 Kesäkuussa 2016 mielenosoittajia kerääntyi osoittamaan tukeaan Erol Önderoğlulle. Klaus-Dietmar Gabbert / EPA
 Tunnettu turkkilainen sananvapausaktivisti ja toimittaja  Erol Önderoğlu  odottaa saavansa keskiviikkona tuomion. Pahimmassa tapauksessa hänelle ja kahdelle muulle syytetylle sananvapausaktivistille voidaan langettaa jopa 14 ja puolen vuoden vankeustuomio kurdilehden tukemisesta. Önderoğlu arvioi, että turkkilaisessa yhteiskunnassa on viime aikoina alettu  vahvemmin tiedostaa vapaan median tarve .
 Demokraattiedustaja nosti virkarikossyytteen Trumpia vastaan
 Donald Trump kehotti sunnuntain tviiteissään demokraattien edistysmielisiä naiskongressiedustajia menemään takaisin niihin maihin, joista he ovat tulleet. Nicholas Kamm / AFP
 Yhdysvalloissa edustajainhuone  on tuominnut  presidentti  Donald Trumpin  kommentit demokraattien kongressiedustajista. Demokraattienemmistöinen edustajainhuone kutsui Trumpin kommentteja rasistisiksi ja sanoi niiden lietsovan vihaa ja pelkoa vähemmistöjä vastaan. Heti äänestyksen jälkeen demokraattien kongressiedustaja  Al Green  käynnisti virkasyytemenettelyn Trumpia vastaan.
 Tiedätkö, miksi tänään liputetaan?
 Yle
 Suomen tasavaltainen hallitusmuoto vahvistettiin tasan sata vuotta sitten. Sen kunniaksi tänään on yleinen liputuspäivä. Hallitusmuoto 100 päättää Suomen itsenäistymiseen ja demokraattisen yhteiskunnan rakentumiseen liittyneiden 100-vuotisjuhlien ketjun. Viralliset juhlallisuudet järjestetään syyskuussa.
 Sää jatkuu epävakaisena, loppuviikkoa kohti lämpenee
 Yle Sää
 Keskiviikkona yli 20 asteen lukemia esiintyy jo yleisesti maan etelä- ja keskiosassa. Sade- ja ukkoskuurot keskittyvät Pohjanmaalle, mutta yksittäisiä kuuroja voi tulla myös muualla maan etelä- ja keskiosassa. Aurinkoisinta ja lämpimintä on idässä sekä etelässä. Pohjoisessa on vielä pilvistä, osin sateista ja koleaa.
 Lue lisää säästä  Ylen sääsivuilta .

Herätys: Osa kesätyöntekijöistä jää vaille lomakorvauksia,  vanhusten huoli-ilmoituksissa suuria alueellisia eroja, Trumpille virkarikossyyte


Summary: Yli satatuhatta nuorta on tänäkin kesänä kesätöissä. Nuorten asema on parantunut, sillä moni ottaa oikeuksistaan selvää.

Suomen Ammattiliittojen Keskusjärjestö SAK

Iida Mikkonen  työskentelee kolmatta kesää kesätyöntekijänä Turun kauppatorilla. Marjoja myyvä Mikkonen pitää huolta omista ja työkavereiden oikeuksista.
 – On tullut luettua tessiä (työehtosopimusta) sen verran paljon, että pidän huolta siitä, että kaikki noudattavat sitä ja tietävät oikeuksistaan.
 Mikkonen kertoo, että työnantaja järjesti kaikille työntekijöille perehdytyksen, jossa käytiin kaikki työhön liittyvät asiat läpi.
 – Jokaiseen työpäivään kuuluu ainakin 12 minuuttia taukoja, ja tuoli on käytettävissä lepoon. Ruokatunninkin saa, jos pyytää, Mikkonen kertoo kesämyyjän työpäivästä.
 Mikkosen työpaikalla maksetaan palkka sadepäiviltäkin, tosin silloin myös ollaan myyntitöissä.
 Neljättä kesää kesätyöntekijänä toimiva marjanmyyjä  Roosa Karus  sen sijaan kertoo, että hänen työpaikallaan sateella on lähetetty kotiin, ja päivän palkka jää saamatta.
 – Meillä on työsopparissa säävaraus. Tämän kesänä aikana on peruttu yksi päivä.
 Roosa Karus uskoo, että kesätyöpaikka Turun kauppatorilla antaa hyvät eväät työelämään. Yrjö Hjelt /Yle
 Kesätyöntekijöiden asema parantunut
 SAK:n alue- ja järjestöasiantuntija  Kristiina Linna  kiertää kouluissa puhumassa työelämän pelisäännöistä. Linnan mukaan kesätyöntekijöiden asema on parantunut.
 – On menty parempaan suuntaan. Työnantajat ovat alkaneet enemmän noudattaa työehtosopimuksia ja ymmärtäneet, että kirjallinen työsopimus on kaikkien etu.
 Aiemmin käytäntönä saattoi olla, että kesätyöntekijän kanssa työstä sovittiin suullisesti. Nyt on toisin.
 – Katsoin kyllä työsopimuksen läpi ennen allekirjoitusta, ja minun mielestäni se oli ihan hyvä, marjanmyyjä Roosa Karus sanoo.
 Myös aluehallintovirasto on pannut merkille myönteisen kehityksen.
 – Tämän hetken valvontahavaintojen pohjalta näyttäisi siltä, että kirjallisia työsopimuksia on tehty aikaisempaa enemmän, sanoo Lounais-Suomen aluehallintoviraston vs. ylitarkastaja  Ulla Riikonen .
 Ammattiliittojen neuvova puhelin
 Kesätöissä on 2010-luvulla ollut yli satatuhatta nuorta. Sekä SAK että aluehallintovirasto ovat yhtä mieltä siitä, että nykynuoret ovat entistä paremmin selvillä työelämän kiemuroista.
 – Kesätyöntekijät ovat nykyään valveentuneempia selvittämään asioita. Työntekijät osaavat löytää tietoja tarvittaessa, sanoo Ulla Riikonen.
 Roosa Karus on jo neljättä kesää kesätöissä. Yrjö Hjelt / Yle
 Yksi kanava, josta nuoret ovat tietoja ongelmatilanteissa löytäneet, on SAK:n, STTK:n ja Akavan yhteinen  Kesäduunari-info . Toukokuusta elokuun loppuun asti auki olevaan puhelinneuvontaan voi soittaa maksutta. Palvelu on toiminut jo viisitoista vuotta.
 – Eniten on tullut kysymyksiä palkasta. Toiseksi eniten kysytään työajasta, kertoo kesäduunineuvoja  Liisa Lehtonen .
 Lehtonen sanoo, että nuoria kiinnostavat myös työvuoroluettelot ja se, voiko työnantaja perua sovitun työvuoron.
 – Työvuoroluettelo on sitova, eli lähtökohtaisesti on oikeus saada palkkaa, jos vaikka sään takia lähetetään kotiin, Lehtonen opastaa.
 Lehtosella on nuorille yksi neuvo ylitse muiden.
 – Antaisin neuvoksi ennen kaikkea sen, että kirjallinen työsopimus on aina hyvä tehdä. Siitä pystyy tarkistamaan, mitä kaikkea on sovittu.
 Työelämän pitäisi olla reilua
 Kristiina Linnan vinkki kesätyöntekijöille on se, että työajat kannattaa merkitä itselle ylös.
 – Vaikka sinne kännykän kalenteriin.
 Linna muistuttaa myös siitä, että myös kesätyöntekijät ovat oikeutettuja lomakorvauksiin.
 – Pienemmät työnantajat eivät ehkä aina tunne työehtosopimuksia ja työlainsäädäntöä. Aika iso ongelma on se, että työn loppumisen jälkeen lomakorvaukset jäävät maksamatta, Linna sanoo.
 Kristiina Linna toivoo, että työnantajat kohtelisivat kesätyöntekijöitä reilusti. Yrjö Hjelt / Yle
 Kristiina Linna kehottaa ongelmatilanteissa nuoria kääntymään surutta lähimpien työelämän asiantuntijoiden eli omien vanhempien puoleen. Linna toivoo myös, että työnantajat kohtelisivat nuoria kesätyöntekijöitä rehdisti.
 – Olisi erittäin tärkeää, että kesätyöntekijöillä asiat olisivat kunnossa. Olisi hyvä, että he saisivat työelämästä reilun kuvan.
 Perehdytys on tärkeää
 Tänä kesänä Lounais-Suomen aluehallintoviraston työsuojelutarkastuksissa kiinnitetään huomiota kesätyöntekijöiden perehdyttämiseen ja työn vaarojen arviointiin. Tarkastuksia tehdään elokuun loppuun asti.
 – Työnantajia muistuttaisin siitä, että vaarojen arviointi on todella tärkeätä. Perehdyttämisellä on suuri merkitys siihen, että työtä voidaan turvallisesti tehdä, Ulla Riikonen sanoo.
 Iida Mikkonen neuvoo työkavereitaan pitämään oikeuksistaan kiinni. Yrjö Hjelt / Yle
 Sekä Iida Mikkonen että Roosa Karus ovat tyytyväisiä omaan töihin perehdyttämiseensä.
 – Meillä on noin 3–4 tuntia kestävä koulutus ennen työn alkua, ja siinä käydään kaikki työhön liittyvät asiat läpi, Mikkonen sanoo.
 – Hyvin opastettiin töihin tullessa. Sain ihan tarpeeksi opastusta tehtäviin, Karus toteaa.
 Oma henki kullan kallis
 Turun kauppatori niin kuin kaikki torit Suomessa keräävät puoleensa humalaisia ja myös väkivaltaisia asiakkaita. Kesätyöntekijöitä on opastettu myös näitä tilanteita silmälläpitäen.
 – Meillä on kansio, joka käsittelee väkivallan uhkaa töissä. Kaikki ovat sen lukeneet, Iida Mikkonen sanoo.
 Tärkein neuvo on oman terveyden suojelu.
 – Oman hengen uhalla ei lähdetä kassaa suojelemaan, Mikkonen kertoo saamistaan ohjeista.
 Sekä Iida Mikkonen että Roosa Karus pitävät kesätyöpaikkaa torilla hyvänä lähtölaukauksena pysyvään työelämään.
 – Täällä tulee paineensietokykyä ihmisten käyttäytymiseen ja oppii suodattamaan ihmisten kuraa, Mikkonen sanoo.
 – Olen kuullut, että tori olisi hankalin asiakaspalvelupaikka. Nyt kun tämä on koettu, ehkä kaikki muu tuntuu sitten vähän helpommalta, Roosa Karus pohtii.
 Lue lisää:
 Saako kännykkää käyttää kesätöissä? – 15-vuotias kesätyöntekijä: "Minusta se on tyhmän näköistä"
 Yrittäjä keksi, miten 15-vuotias pärjää työssään yksin läpi kesän – laput kaapin ovessa ovat koulineet jo lähes 70 nuorta työelämään
 Erilainen kesätyö: Siikalatvan moposomettajat kuvaavat kuntaa nuorten silmin
 Vuokratyöfirmat välittävät yhä useamman nuoren kesätyön – työtä voi vielä löytyä ja sirpaleinen työhistoria on eduksi

Kesätyöntekijät ovat aiempaa tietoisempia oikeuksistaan, silti osa jää vaille lomakorvauksia – "Olisi hyvä, että he saisivat työelämästä reilun kuvan"


Summary: Esimerkiksi Turussa ja Jyväskylässä huoli-ilmoitusten määrät ovat kasvussa, Tampereella selvässä laskussa. Kaikki ikäihmiset eivät aina halua ottaa kunnan tarjoamia palveluja vastaan.

Keljon päiväkeskuksessa kahvittelevat ikäihmiset ovat yksimielisiä siitä, että jos joku tekisi heistä huoli-ilmoituksen, se tuntuisi hyvältä.
 – Jos itse on semmoisessa kunnossa, että toinen katsoo, että sille pitää tehdä jotain, niin silloin se pitää tehdä. Se on vain hyvä. Ainakin, jos muisti menee, ettei enää pysty ottamaan lääkkeitä, eikä hoitamaan huushollia. Ja onhan paljon muutakin ihmisen elämässä, mitä voi sattua, jyväskyläläinen  Maija-Liisa Lindholm  sanoo.
 Maija-Liisa Lindholm  Jaana Polamo / Yle
 Huoli-ilmoituksen voi tehdä kuka tahansa. Jos vaikkapa sukulaisen tai naapurustossa asuvan ikäihmisen vointi tai kyky selvitä arjessa huolettaa, siitä voi ilmoittaa kunnan nettisivujen kautta tai ottaa suoraan yhteyttä vanhuspalveluun.
 Monilla viranomaisilla on työnsä vuoksi velvollisuus tehdä tarvittaessa ilmoitus.
 Huoli-ilmoitusten määrissä on suuria valtakunnallisia eroja. Esimerkiksi Turussa määrät ovat kovassa kasvussa: viime vuonna ilmoituksia tehtiin 409, mutta tänä vuonna jo tähän mennessä niitä on tullut 325. Kasvua on myös Jyväskylässä, mutta Tampereella ilmoitusten määrä on huomattavan laskusuuntainen.
 Oulussa ja Helsingissä puolestaan määrät kulkevat samaa tahtia viime vuoden kanssa.
 Ikäihmisten yksinäisyys
 Valtakunnallisesti huoli-ilmoituksissa näkyvät etenkin toimintakyky ja muistiongelmat. Ne ovat yleisimpiä syitä, miksi huoli-ilmoituksia tehdään.
 – Kyllä huomio kiinnittyy muistamattomuuteen, eksymisiin, harhailuihin tai sitten ihan elämänhallinnallisiin asioihin, palveluohjaaja  Taru Nylund  Jyväskylän kaupungin vanhuspalveluista sanoo.
 Valtakunnallisesti ilmoituksissa näkyvät myös parisuhde- tai perheväkivaltaepäilyt ja ikäihmisen päihde- tai talousongelmat.
 – Ikäihminen voi esimerkiksi soittaa hätäkeskukseen. Paikalla poliisipartio tai ambulanssi huomaa, ettei terveydellistä hätää ole, mutta vanhus on kovin yksin, Tampereen kaupungin ikäihmisten palvelulinjan palvelupäällikkö  Marjut Lindell  sanoo.
 Yksinäisyydestä puhuu myös Keljon päiväkeskuksessa viikoittain käyvä  Kaija Pihlainen . Hän epäilee, ettei kukaan huomaisi hänen kuntonsa heikkenemistä, ainakaan kovin nopeasti.
 Kaija Pihlainen ja Anja Sotikov hakeutuvat aina toistensa seuraan päiväkeskuksessa. Jaana Polamo / Yle
 – Ei minulla ole sellaisia ihmisiä lähellä. Kyllä minusta olisi kiva, jos joku kävisi edes juttelemassa. Jos joskus ovikello soisi ja naapuri kysyisi, mitä sulle kuuluu. Luulisin, että yksinäisyys on Suomessa muillakin ikäihmisillä pahinta.
 Jyväskylässä naapurit aktivoituneet
 Suomen suurissa kaupungeissa yleisin huoli-ilmoituksen jättäjä on viranomainen tai muu julkinen toimija, kuten hätäkeskus, ensihoito, poliisi, kotihoito, terveyskeskuksen päivystys, apteekki, vapaaehtoiset, isännöitsijät.
 Turun kaupungin vanhuspalveluiden johtava sosiaalityöntekijä  Terhi Halla-Seppälä  kuvailee, että tyypillinen tilanne on, jossa yöllä kaatunut ikäihminen tarvitsee nostoapua tai kuljetuksen sairaalaan.
 – Satunnaisesti on tullut ilmoituksia, että ikäihminen on viety sairaalaan ja ensihoitajien mielestä koti vaikutti sekaiselta tai likaiselta.
 Esimerkiksi Turussa noin 70 prosenttia ilmoituksista koskee kotihoidon asukkaita.
 Jyväskylässäkin ilmoituksia tekevät eniten viranomaiset ja omaiset, mutta huomattavinta kasvua tänä vuonna on tapahtunut naapurien tekemissä ilmoituksissa. Syytä siihen Nylund ja palvelupäällikkö  Kirsi Santama  voivat vain arvailla. Yksi niistä on, että tietoisuus huoli-ilmoituksesta on levinnyt.
 Joskus palveluista kieltäydytään
 Huoli-ilmoitus kirjattiin vanhuspalvelulakiin vuonna 2013. Kun kunnan tai kaupungin vanhusten palveluista vastaava yksikkö saa huoli-ilmoituksen, se tutkitaan viipymättä, viimeistään seitsemän arkipäivän kuluessa. Käytännössä tutkimiseen kuuluu kotikäyntiä.
 – Ikäihmisen ja hänen omaistensa kanssa selvitetään terveydentilaan, asumiseen ja mahdollisiin tukimuotoihin liittyvät asiat, mitä palveluita on jo käytössä ja mitä asiakas olisi kenties valmis halukas jatkossa vastaanottamaan, Nylund kertoo.
 Joskus ilmoittajalle jää tunne, ettei ilmoituksesta seurannut mitään. Se on Santaman mukaan haaste viranomaisille.
 – Meillä viranomaisena on vaitiolovelvollisuus ja me emme voi raportoida toimista ilmoittajalle. Asiakas voi myös kieltäytyä niistä palveluista, joita me tarjoamme. Meillä asiakkailla on kuitenkin itsemääräämisoikeus.
 Päiväkeskuksen ikäihmisistä ajatus avusta kieltäytymisestä tuntuu vieraalta.
 Eila Haarala Jaana Polamo / Yle
 – Kyllähän se tietysti pitäis ihmisen ymmärtää, että apu pitäis ottaa vastaan. Eihän sitä kaupata, jos ei sitä tarvitse, Lindholm sanoo.
 Eila Haaralan  mielestä hankalassa tilanteessa voisi koittaa saada lapset tai muut lähiomaiset suostuttelemaan avun vastaanottamiseen.
 – Minusta se on kurja juttu, jos apua ei oteta vastaan. Minä ainakin ottaisin kaiken avun, mitä on, vastaan kiitollisuudella.

Tarpeellinenkaan apu ei aina kelpaa – vanhuksista tehtävissä huoli-ilmoituksissa suuria alueellisia eroja


Oulussa Kiimingin itäpuolella yksi ihminen on kuollut henkilöauton ja rekan nokkakolarissa, kertoo poliisi. Rekan kuljettaja ja matkustaja saivat lieviä vammoja ja toimitettiin jatkohoitoon.
 Törmäys tapahtui ennen kello yhtä yöllä valtatiellä 20 Hannusperän kohdalla, kymmenisen kilometriä Kiimingistä itään. Henkilöauto oli ajautunut vastaantulevien kaistalle. Autoa kuljettanut keski-ikäinen mies kuoli, autossa ei ollut muita ihmisiä. Täysperävaunuyhdistelmän vetäjä kaatui törmäyksessä penkalle ja sen kuorma levisi ojaan.
 Valtatie 20 oli parin tunnin ajan kokonaan suljettu liikenteeltä. Puoli neljän aikaan toinen ajokaista oli avattu.
 Poliisi tutkii onnettomuuden syytä.

Yksi kuoli nokkakolarissa Oulun Kiimingissä


Summary: Demokraatit ovat erimielisiä presidentti Donald Trumpia vastaan nostetavan virkarikossyytteen mielekkyydestä.

Yhdysvalloissa edustajainhuone on tuominnut presidentti  Donald Trumpin  kommentit demokraattien kongressiedustajia kohtaan. Demokraattienemmistöinen edustajainhuone kutsui Trumpin kommentteja rasistisiksi ja sanoi niiden lietsovan vihaa ja pelkoa vähemmistöjä vastaan.
 Lausuman puolesta äänestivät kaikki edustajainhuoneen 235 demokraattia sekä neljä republikaania ja yksi sitoutumaton edustaja.
 – Joka ikisen tämän instituution jäsenen, niin demokraattien kuin republikaanienkin, pitäisi tuomita presidentin rasistiset tviitit, edustajainhuoneen demokraattien puhemies  Nancy Pelosi  sanoi ennen äänestystä.
 Heti äänestyksen jälkeen demokraattien kongressiedustaja  Al Green  teki mitä oli aiemmin päivällä luvannut ja käynnisti virkasyytemenettelyn Trumpia kohtaan tämän tviittien takia.
 Trump kehotti sunnuntain tviiteissään demokraattien edistysmielisiä naiskongressiedustajia menemään takaisin niihin maihin, joista he ovat tulleet. Kyseisistä neljästä edustajasta kolme on syntynyt Yhdysvalloissa, mukaan lukien yhdeksi edustajainhuoneen näkyvimmistä demokraateista noussut  Alexandria Ocasio-Cortez .
 Trump itse on kiistänyt olevansa rasisti ja kutsui etukäteen edustajainhuoneen äänestystä demokraattien vehkeilypeliksi. Trump sanoi tiistaina, että hänessä ei ole "rasistista luutakaan", mutta Ocasio-Cortez vastasi tähän tviittaamalla, että presidentillä on "rasistinen mieli ja rasistinen sydän."
 Republikaanien johto on pysynyt presidentin tukena, mutta yksittäiset republikaanien kongressiedustajat ovat tuominneet Trumpin kommentit.
 Virkarikossyyte jakaa demokraatteja
 Tuomitsevan lausuman läpimeno oli odotettua, mutta Greenin alullepanema virkasyytemenettely voi tuoda demokraateille vielä harmaita hiuksia.
 Texasilaisedustaja Greenin ratkaisu merkitsee sitä, että edustajainhuoneen demokraattijohdon täytyy lähipäivinä joko viedä asia äänestykseen tai yrittää viivyttää sitä esimerkiksi viemällä se komiteakäsittelyyn.
 Demokraattien keskuudessa on ollut jo pidempään erimielisyyttä siitä, pitäisikö Trump asettaa virkarikossyytteeseen. Puolueen johto puhemies Pelosia myöten on suhtautunut virkasyytemenettelyyn nihkeästi.
 Jos demokraattien hallussa oleva edustajainhuone asettaa presidentin virkarikossyytteeseen, etenee asia republikaanienemmistöiseen senaattiin. Trumpin viraltapanoon vaadittaisiin senaatissa kahden kolmasosan enemmistö, mikä vaikuttaa hyvin epätodennäköiseltä.
 Moni demokraatti pelkääkin, että virkarikossyyte jäisi poliittiseksi eleeksi, joka pahimmillaan maksaisi puolueelle ääniä ensi vuoden vaaleissa etenkin maltillisissa vaalipiireissä.
 Green: Presidentiltä ei pidä hyväksyä tällaista
 Greenin mielestä Trump ylitti tviiteillään sopivaisuuden rajan.
 – Yhdysvaltain presidentin ei pitäisi osoittaa tuollaista suvaitsemattomuutta. Hänen kommenttinsa ovat selvästi rasistisia. Kysymys onkin: mitä me teemme asialle? Green sanoi Washington Postille.
 – Suvaitsemattomuuden – tässä tapauksessa rasismin – sietäminen vain pitää sellaista yllä. Meidän ei pidä hyväksyä tällaista käytöstä presidentiltä, ja jos emme tee mitään, hän jatkaa.
 Jotkut pitävät Greenin ajoitusta huonona, sillä ensi viikolla on vuorossa erikoissyyttäjä  Robert Muellerin  kuumeisesti odotettu kuuleminen kongressissa liittyen Venäjä-tutkintaan. Osa demokraateista on odottanut kuulemisen tarjoavan lisää todisteita siitä, syyllistyikö Trump oikeuden estämiseen. Lisätodisteet taas voisivat tuoda virkarikossyytteelle uusia kannattajia. Siksi syytteestä äänestäminen ennen Muellerin kuulemista on joidenkin mielestä strategisesti epäviisasta.
 Demokraattien johto voi pyrkiä jäädyttämään virkasyyteasian käsittelyn toistaiseksi, mutta se voi aiheuttaa riitoja puolueen sisällä ja suututtaa jotkut liberaalin siiven kannattajat. Toisaalta myös äänestys virkarikossyytteestä todennäköisesti jakaisi puoluetta.
 Jotkut poliittiset kommentaattorit ovatkin arvioineet, että hyökkääminen vasemman laidan edustajia vastaan on Trumpilta tietoinen strategia ensi vuoden vaaleja ajatellen. Presidentti pyrkii maalaamaan demokraatit vasemmistolaisen Ocasio-Cortezin näköiseksi puolueeksi ja innostamaan näin omia kannattajiaan sekä vieraannuttamaan maltillisia äänestäjiä demokraateista.
 Lue lisää:
 Trumpin kritisoimien kongressiedustajien mukaan "räikeän rasistisessa hyökkäyksessä" on kyse harhautuksesta
 Trump vastasi rasistisiksi tuomittujen tviittiensä nostattamaan arvosteluun: He vihaavat maatamme ja rakastavat vihollisiamme
 Trumpia syytetään rasistisesta kielenkäytöstä – demokraatit pöyristyivät presidentin tviiteistä

Edustajainhuone: Trumpin tviitit rasistisia – demokraattiedustaja nosti virkarikossyytteen presidenttiä vastaan


Summary: Pimennys näkyi lähes koko Suomessa, mutta pilvet olivat hetkittäin pimennyksen edessä.

Kuu kulki tiistain ja keskiviikon välisenä yönä Maan varjon läpi. Pilvien salliessa lähes koko maassa voitiin katsella osittaista kuunpimennystä.
 Pyysimme lukijoita lähettämään omia kuviaan kuunpimennyksestä osana kuvajoukkoistusta.
 Voit yhä lähettää meille alla olevan linkin kautta kuvan kuunpimennyksestä.
 Ennen kuvan lähettämistä lue Ylen kuvajoukkoistusten pelisäännöt  täältä.

Osittainen kuunpimennys näkyi monin paikoin ympäri Suomea – katso lukijoiden lähettämät kuvat


Summary: YK lisää rauhanturvaajien määrää alueella turvallisuuden parantamiseksi.

YK on ilmoittanut yhden rauhanturvaajan ja viiden siviilin kuolleen rauhanturvaajia kohtaan tehdyssä hyökkäyksessä. Rauhanturvaajat olivat partioimassa kiistellyllä Abyein alueella Sudanin ja Etelä-Sudanin rajan tuntumassa, kun tuntemattomat joukot hyökkäsivät.
 YK:n tiedottaja  Farhan Haq  kertoi lausunnossaan, että toinen rauhanturvaaja haavoittui tiistaisessa tulitaistelussa Abyeissa. Menehtynyt rauhanturvaaja oli etiopialainen.
 YK:n mukaan rauhanturvajoukkojen määrää on lisätty Abyeissä turvallisuuden parantamiseksi ja hyökkäyksen jälkeisen tilanteen rauhoittamiseksi. Rauhanturvaoperaation komentajan mukaan hyökkäys rauhanturvajoukkoja kohtaan oli aiheeton.
 Sekä Sudan että Etelä-Sudan pitävät öljyrikasta Abyein aluetta omanaan.
 YK:n rauhanturvaoperaatio alueella on ollut käynnissä vuodesta 2011 lähtien.
 Lue lisää:
 Pekka Haavisto raportoi EU-kollegoille matkastaan Sudanin lähialueille - ajoitusta kuvataan erittäin tärkeäksi
 Pekka Haavisto Sudanista: Tilanne on yhä jännitteinen ja useat ryhmät tavoittelevat valtaa
 Joukko sotilaita yritti vallankaappausta Sudanissa

Rauhanturvaaja ja viisi siviiliä kuoli tulitaistelussa kiistellyllä öljyalueella Sudanin ja Etelä-Sudanin rajan tuntumassa


Summary: USA ja Etelä-Korea järjestävät ensi kuussa sotarharjoituksen, joka voi Pohjois-Korean mukaan haitata neuvotteluita.

Yhdysvallat toivoo, että se voi jatkaa neuvotteluja Pohjois-Korean ydinaseriisunnasta, vaikka Pohjois-Korea on vihjannut keskusteluyhteyden mahdollisesta katkeamisesta.
 Pohjois-Korea on todennut, että Yhdysvaltojen ja Etelä-Korean tuleva sotaharjoitus voi vaikuttaa neuvottelujen jatkumiseen.
 Yhdysvaltain ulkoministeriön edustaja totesi tiistaina, että maa suhtautuu edelleen optimistisesti lupauksiin, jotka Pohjois-Korean johtaja  Kim Jong-un  on tehnyt presidentti  Donald Trumpille .
 Yhdysvaltojen ja Etelä-Korean on määrä pitää yhteinen sotaharjoitus ensi kuussa. Yhdysvaltain ulkoministeriön edustaja ei suostunut suoraan kommentoimaan Pohjois-Korean kantaa tulevaan harjoitukseen.
 Trump ja Kim tapasivat yllättäen Pohjois- ja Etelä-Korean välisellä demilitarisoidulla vyöhykkeellä viime kuun lopulla, kun Trump oli vierailulla Etelä-Koreassa. Tuolloin kerrottiin, että kuukausia jäissä olleita neuvotteluja Pohjois-Korean ydinaseriisunnasta olisi tarkoitus jatkaa lähiviikkoina.
 Lue lisää:
 Pohjois-Korea: Yhdysvallat on vakaasti päättänyt toimia vihamielisesti
 "Televisiota varten tehty spektaakkeli" vai askel eteenpäin? – Trumpin ja Kimin tapaamiseen reagoitiin ristiriitaisesti
 Katso video: "Tämä on upea päivä maailmalle" – Trump teki historiaa ja astui Kim Jong-unin kanssa Pohjois-Koreaan

Pohjois-Korea väläytti neuvotteluiden kariutuvan jälleen – USA toivoo keskusteluyhteyden säilyvän


Summary: Suomalaiset olisivat myös valmiita kouluttautumaan uudestaan, jos he jäisivät työttömiksi.

Suomalaiset päivittävät ahkerasti koulutustaan ja kehittävät omaa osaamistaan. Tämä selviää Elinkeinoelämän keskusliiton (EK), Opetusalan Ammattijärjestö OAJ:n ja Sivistystyönantajat Sivistan Taloustutkimuksella teettämästä kyselystä.
 Puolet vastaajista on osallistunut työnantajan järjestämään koulutukseen ja vähän alle puolet kehittää omaa osaamistaan. Noin kaksi viidestä on lisäksi täydentänyt opintojaan tai käynyt kursseja. Vain joka kymmenes työikäisistä kokee, ettei omalla työpaikalla ole mahdollista oppia uutta.
 Etenkin nuoret työikäiset kokevat tarvetta koulutuksensa päivittämiselle. 18–34-vuotiaista vähän yli kolmannes uskoo tämänhetkisen koulutuksensa turvaavan riittävän osaamisen työuran loppuun, kun taas kaksi viidestä 35–49-vuotiaasta uskoo koulutuksensa turvaavan osaamisen työurallaan.
 Työelämän murros huolettaa
 Työssäkäyviä huolestuttavat monet murrokset. Huolenaiheita olivat esimerkiksi työmäärän kohtuuton lisääntyminen ja oman työpaikan häviäminen. Kolmasosa vastaajista oli huolissaan kohtuuttomasta työmäärästä ja neljännes vastaajista siitä, että oma työpaikka häviäisi. Lisäksi vastaajista osa pelkäsi, ettei oma osaaminen enää riittäisi tai että joutuisi hankkimaan uuden ammatin.
 Suomalaiset ovat kuitenkin valmiita kouluttautumaan uudestaan, jos he jäisivät pitkäaikaistyöttömäksi. Vain hieman alle kymmenes suomalaisista ei olisi valmis kouluttautumaan uudestaan. Yli 50-vuotiaat ovat selvästi nuoria vastaajia haluttomampia kouluttautumaan uudelleen.
 Internet-paneelissa toukokuun lopulla toteutettuun kyselyyn osallistui yli 1 300 suomalaista, joista lähes 1 100 oli työelämässä.

Suomalaiset päivittävät innokkaasti osaamistaan työelämässä


Summary: Turkki sanoo lisäävänsä maakaasun porausta Välimerellä vastauksena EU:n poliittisiin ja taloudellisiin toimiin.

Euroopan unionin Turkin vastaiset toimet voivat lisätä Turkin toimia itäisellä Välimerellä, jossa maa on alkanut porata maakaasua.
 – Jos teette tällaisia päätöksiä, me lisäämme toimiamme, maan ulkoministeri  Mevlüt Cavusoglu  kertoi tiistaina lehdistötilaisuudessa.
 EU:n ulkoministerit hyväksyivät suunnitellut poliittiset ja taloudelliset toimenpiteet Turkkia vastaan maanantaina. Merkittävimmän uskotaan olevan 145,8 miljoonan euron leikkaus Turkille vuodelle 2020 suunnatusta eurooppalaisesta rahoituksesta.
 Turkin ulkoministeriö syytti tiedotteessa EU:ta ennakkoluuloiseksi ja puolueelliseksi. Syytökset liittyvät siihen, että EU ei ole Turkin mukaan ottanut huomioon Kyproksen turkkilaista vähemmistöä, jolla on ministeriön mukaan yhtäläiset oikeudet saaren luonnonvaroihin.
 Toimenpiteisiin ryhdyttiin sen jälkeen, kun Turkki aloitti maakaasun poraukset EU-maa Kyproksen lähistöllä Välimerellä.
 Lue lisää:
 EU päätyi pakotteisiin Turkkia vastaan – Turkki porasi kaasua Kyproksen edustalla toistuvista varoituksista huolimatta

EU:n pakotteet suivaannuttivat Turkin – aikeissa lisätä maakaasun porausta Välimerellä


Summary: Aikaisemmin ilman hallitusroolia olleen Annegret Kramp-Karrenbauerin asema CDU:n johtohahmona kenties vahvistui.

Saksan kristillisdemokraattinen unioni (CDU)

Annegret Kramp-Karrenbaurer  on vastikään EU-komission puheenjohtajaksi valitun  Ursula van der Leyen  seuraaja Saksan puolustusministerinä, Saksan hallituksen tiedottaja kertoi uutistoimisto Reutersille tiistai-iltana.
 Kramp-Karrenbauer on CDU-puolueen puheenjohtaja ja Saksan liittokanslerin  Angela Merkelin  läheinen liittolainen, ja Kramp-Karrenbauerista on pitkään arveltu Merkelin työn jatkajaa. Merkittävän roolin puute hallituksessa oli kuitenkin tähän asti herättänyt kysymyksiä Kramp-Karrenbauerin mahdollisuuksista nousta liittokansleriksi asti.
 Van der Leyen pestin jatkajan valinta yllätti monet Berliinissä, jossa moni odotti seuraavan puolustusministeri olevan CDU:n  Jens Spahn , joka hoitaa terveysministerin virkaa.
 Lue lisää:
 Ursula von der Leyen nousee ensimmäisenä naisena EU-komission johtoon – europarlamentti hyväksyi nimityksen

Annegret Kramp-Karrenbauer on Saksan seuraava puolustusministeri – CDU:n johtaja korvaa Ursula van der Leyen


Summary: Juuri nyt hevostalleilla käy kuhina, kun  nuoret ratsastusleiriläiset opettevat uusia taitoja.

Ruskea hevonen seisoo aitauksessa ja hirnahtaa. Viereisestä tallista kuuluu nopeasti toisen harjapään vastaus. Pihan laidalla on myös suuri trampoliini, jonka jouset natisevat liitoksissaan. Trampoliinilla pomppii ja ilakoi samanaikaisesti neljä nuorta tyttöä. Tunnelmasta kertoo hengästynyt naurun kiherrys.
 Einolan ratsastustalli sijaitsee Imatralla, aivan Venäjän rajan tuntumassa. Kesä on tallilla kiireistä aikaa, sillä nyt eletään ratsastusleirien kiireisintä sesonkia.
 Leireille Einolassa osallistuu pelkästään kesän aikana lähes 250 ratsastajaa. Leirit ovat huippusuosittuja, sillä lähes kaikki myydään loppuun heti edellisen vuoden elokuussa, kun ne tulevat myyntiin.
 Einolassa käy kesän aikana noin 240 ratsastusleiriläistä. Silva Laakso / Yle
 Suomessa ratsastuksen harrastajien määrä vaihtelee vuodenaikojen mukaan. Suomen Ratsastajainliiton mukaan ympärivuotisia harrastajia on noin 140 000, mutta määrä kasvaa kesällä jopa 20 000 henkilöllä. Yleisesti jäsenmäärä kasvoi vuoteen 2013, mutta sen jälkeen harrastajien määrä on ollut laskua, erityisesti lasten ja nuorten osalta.
 Harrastajista ylivoimaisesti suurin osa on naisia. Vuonna 2015 Suomen Ratsastajainliitto arvioi, että alle 18-vuotiaista poikia oli vain kolme prosenttia ja aikuisista miehiä seitsemän prosenttia.
 Leireillä vakiokävijöitä
 Einolassa moni leiriläinen on vakiokävijä, joka osallistuu leireille vuosi toisensa jälkeen. Kun kerran on päässyt ratsastusleireilyn makuun, ei siitä halua irti, vaan uusi leiri varataan nopeasti edellisen päätyttyä.
 13-vuotiaat  Julianna Hannus  ja  Talvi Paloheimo  ovat nuoresta iästään huolimatta kokeneita ratsastajia. Hannuksella on oma hevonen ja Paloheimo käy valmennuksessa vuokraponilla. Einolassa Hannuksella on takanaan toinen ja Paloheimolla neljäs leirikesä.
 – Tämä on ihan paras talli, eikä meillä ole tällaisia pääkaupunkiseudulla. Hauskinta on ollut maastoesteiden hyppääminen, ja kaikki yhteinen leikkiaika leiriavustajien kanssa, summaa espoolainen Paloheimo ratsastusleirin hauskuuksia.
 Talvi Paloheimo ja Julianna Hannus ovat tulleet Imatralle kauempaa laadukkaiden ratsastusleirien vuoksi.
 Nokialta kotoisin oleva Hannus nyökyttelee vieressä. Parasta on ratsastuksen lisäksi ehdottomasti tunnelma.
 — Kaikki porukat ja kaverit täällä. Sitten on hevosia ja hoitoponit. Aina kivoja juttuja ja tulee uusia asioita, Hannus kertoo.
 Tunnelmalla on väliä myös lajin jatkuvuuden kannalta. Harrastajat ovatkin huolissaan ratsastajien vähenevästä määrästä.
 Syitä on haettu esimerkiksi ratsastuksen kaalliista tuntihinnasta., joka vaihtelee paikkakunta- ja tuntikohtaisesti 25–60 euroon. Pienryhmä- ja yksityistunnit ovat kaikkein kalleimpia.
 Myös kaupungistuminen ja harrastusten laaja kirjo vaikuttaa.  Helsingin Sanomien  selvityksen mukaan monelle kaupunkilaiselle hevosiin hullaantuminen on vieras käsite, sillä koko hevonen sen kanssa puuhaaminen on tuntematon asia.
 Ratsastustunnin alkulämmittelyt kentällä. Silva Laakso / Yle
 Ratsastajille riittävästi haasteita
 Päättyvän leirin viimeiset ratsastustunnit ovat juuri alkamassa. Kentälle talutetaan hevosia ja kaikki muut kerääntyvät katsomaan. Leiristä otetaan kaikki ilo irti, oli sitten itse ratsailla tai ei.
 Minna Mättölä  on pyörittänyt Einolassa leiritoimintaa jo 30 vuotta. Hevosia tallissa on noin 45. Lisäksi Mättölällä on tallilla henkilökuntaa, mikä ei ole ihan tavanomaista.
 — Onhan tämä välillä aika raskasta, kun on niin monesta ihmisestä ja hevosesta vastuussa. Mutta siitä asiakkaiden ilosta nauttii eniten ja siitä saa itsellekin palautetta, Mättölä kertoo.
 Ratsastustunnit kiinnostavat leiriläisiä myös katsomosta käsin.  Silva Laakso / Yle
 Mättölä uskoo, että oman tallin kohdalla leirit vetävät väkeä hyvin, koska talli kykenee järjestämään haastavaa opetusta. Tänä kesänä mukana on esimerkiksi henkilö, joka on käynyt Einolan ratsastusleireillä 14 kesää peräjälkeen. Moni leiriläinen tulee kaukaa, Etelä-Karjalan ulkopuolelta.
 — Leireillä pääsee hyppäämään esimerkiksi korkeita esteitä. Täällä pääsee tekemään ja on suorituskykyisiä hevosia. Meillä on tuntikäytössä sellaisia, joilla voisi kilpailla, Mättölä kuvailee.
 Ratsastustallin pyörittäminen ei ole Mättölän mukaan mikään varsinainen kultakaivos. Puolet liikevaihdosta tulee lähes ympäri vuoden pyörivistä leireistä, mutta toisaalta niihin kohdistuu myös eniten kustannuksia. Tuntitoiminta pyörisi pienemmälläkin kalustolla, mutta leiritoiminnan pyörittäminen vaatii paljon hevosia.
 — Joskus on tuntunut, että tämä on harrastustoimintaa itselle, mutta kivasti tämä elämä on mennyt, ei ole valittamista, Mättölä hymyilee.
 Suurin osa ratsastusleirille osallistuvista on jo valmiiksi kokeneita. Silva Laakso / Yle
 Nuoria ja kokeneita
 Leiriläisistä suurin osa on jo valmiiksi kokeneita ratsastajia. Julianna Hannus on ratsastanut viisi vuotta, Talvi Paloheimo seitsemän.
 Leiriohjelmat pitävät sisällään erilaisia kenttäratsastustunteja ja maastoretkiä. Leireillä on myös erilaisia painotuksia, esimerkiksi enemmän koulu- tai esteratsastusta. Päivittäin ratsastetaan useita tunteja, opiskellaan teoriaa ja käydään läpi videotallenteita tunneilta.
 — Minä olen oppinut sikana istunnasta ja käyttämään istuinluita. Saan kädet myös paremmin, Paloheimo kuvailee viikon oppejaan.
 — Minäkin olen oppinut istunnasta ja esteillä myötään paremmin, Hannus kertoo.
 Ikisuosikkeja ratsastusleireillä ovat myös uittomaastot, joissa hevosta uitetaan Vuoksessa ja maastoestetunnit, joissa hypitään sulkujen yli luonnon keskellä.
 Topi tervehtii tulijoita omasta karsinastaan Einolan tallilla.
 Uusia ystäviä ja kokemuksia
 Jos hevosiin on hurahtanut kunnolla, voidaan harrastuksen lisäksi usein puhua elämäntavasta. Harrastus on monelle nuorelle paljon enemmän, kuin pelkällä ratsastustunnilla käyminen. Tallilla vietetään paljon vapaa-aikaa hoitoponeja harjaten ja kavereita nähden.
 Tallityöt ovat monelle myös ensikosketus ja harjoitusta työelämään, sillä tehtäviä löytyy ikään katsomatta. Kun tallilla ei vietetä aikaa, ovat hevoset mielessä hevosiin keskittyvien nuorten kirjojen sivuilla ja nykyaikana myös somen ja blogien välityksellä.
 Jokainen saa leirillä hoitohevosen, josta huolehtii viikon ajan. Paloheimon hoitohevonen on leirillä Nuppu ja Hannuksen Myy. Lisäksi tytöt jakavat hoitovastuun Riiasta. Tyttöjen mielestä Nuppu on maailman kiltein ja Myy lempeä. Riia on vanha ja kiltti sekin. Nuorille tarjotaan myös jännittäviä kokemuksia. On leirikasteita ja yöllisiä ratsastuksia. Muistoja, jotka pysyvät mukana myös aikuistuessa.
 — Täällä on paljon tekemistä ja pääsee paikkoihin, joihin ei pääse kotitallilla, summaa Hannus.
 Ratsastusleireillä opitaan uutta, mutta osa viehätysvoimasta liittyy myös yhteishenkeen ja tunnelmaan.  Silva Laakso / Yle
 Vuoden odotus
 Mättölä sanoo, että Einolassa suuri onnistuminen on yhteishengen luominen. Esimerkiksi kiusaamiselta on vältytty, vaikka mukana on joka kesä satoja lapsia ja nuoria.
 — Täällä on tosi hyvä porukka ja kaikki ovat aina kavereita, Hannus ja Paloheimo vahvistavat.
 Kentällä alkava estetunti saadaan tällä kertaa hypätä poutasäässä. Viimeiset leirit eivät ole päässeet kesäisistä ilmoista nauttimaan, sillä Kaakkois-Suomea ovat piinanneet hyytävät heinäkuiset kelit, joissa lämpötila on pyörinyt plus kymmenessä asteessa.
 — Maastoesteissä on säävaraus, ja viime viikolla tuli parissa päivässä 120 milliä vettä. Onneksi kentällä on päässyt ratsastamaan, Mättölä kertoo.
 Ratsastuksen opettaja seuraa ja ohjaa tuntia kentän ulkopuolelle rakennetulta korokkeelta.  Silva Laakso / Yle
 Esteitä nostetaan kentällä sitä mukaa, kun opetus pääsee vauhtiin. Ratsastuksen opettaja ohjaa tuntia kentän ulkopuolelta kuulokkeet päässä. Ääni kuuluu kaiuttimesta, joten huutaa ei tarvitse. Ratsastajia neuvotaan, kehutaan ja kannustetaan.
 — Hienosti. Muista kiittää myös hevosta, opettaja ohjeistaa korokkeeltaan esteratsastajaa.
 Kun leiri päättyy ja on aika palata kotiin, jää mieli haikeaksi. Samalla alkaa myös seuraavan kesän odottaminen.
 Tunnin alkupuolella esteet ovat maltillisia, mutta niitä nostetaan tunnin edetessä korkeammalle.

Tytöt matkustivat satoja kilometrejä kesäleirille: "Täällä on hevoset, kaverit ja aina kivoja juttuja"


Summary: Uutiskanava on saanut haltuunsa Assangen valvonta-aineistoa, jossa hänen liikkeensä on kuvattu tarkasti.

Uutiskanava CNN on saanut haltuunsa aineistoa, joka viittaa vahvasti siihen suuntaan, että Wikileaksin perustaja  Julian Assange  sai Ecuadorin lähetystöön suuret määrät arkaluontoista materiaalia ja hän julkaisi sitä. Tietovuodot vaikuttivat Yhdysvaltain vuoden 2016 presidentinvaalikampanjaan ja itse vaaleihin.
 CNN:n tiedot  ovat peräisin espanjalaiselta UC Global -yhtiöltä, joka tarjoaa turvapalveluja. Ecuadorin Lontoon-lähetystö oli palkannut yhtiön valvomaan Assangen toimia.
 Tiedoista käy ilmi, että Assagella kävi hyvin paljon vieraita, jotka on sittemmin tunnistettu Venäjän hallintoa lähellä oleviksi henkilöiksi. Vieraina kävi myös eräitä maailman taitavimpia hakkereita. Tapaamiset olivat pitkiä.
 Assange piti vieraidensa kanssa käymät keskustelut täysin salassa. Hän muun muassa laittoi päälle hälyääntä tuottavan ohjelman estääkseen keskustelujen kuuntelemisen. Toisinaan hän kävi keskustelut jopa naisten vessoissa, joita hän piti turvallisina paikkoina.
 Assange oli saanut suurlähetystössä olevaan asuntoonsa erittäin korkealaatuisen tietokoneen ja vahvan nettiyhteyden.
 CNN:n mukaan uusien tietojen perusteella on todennäköistä, että Assange sai vierailijoiltaan suuriakin tiedostoja, joita tämä sitten julkaisi.
 Julkaisut sopivat ajallisesti yhteen vierailujen kanssa. Turvayhtiö on kirjannut raportteihinsa, että Assange hallinnoi eräitä tietovuotoja "suoraan lähetystöstä". Asiasta on kertonut myös Guardian-lehti.
 Guardian: Assange yritti käyttää Ecuadorin suurlähetystöä vakoilukeskuksena
 Tiedot oli hakkeroitu Yhdysvaltain demokraattipuolueen sisältä ja niiden julkaiseminen haittasi puolueen presidenttiehdokasta  Hillary Clintonia .
 Assangen toiminta mainitaan myös republikaaniehdokas  Donald Trumpin  kampanjaorganisaation mahdollisia Venäjä-yhteyksiä tutkineen  Robert Muellerin  raportissa.
 CNN muistuttaa, ettei sen saama materiaali suoraan osoita, että Assange olisi tehnyt Clintonia haittaavia paljastuksia. Materiaali sisältää runsaasti samaan suuntaan viittaavia aihetodisteita, jotka osuvat ajallisesti yhteen paljastusten kanssa. Samaan viittaa myös Assangen salaileva käytös.
 CNN ei ole saanut asiaan sekaantuneita haastatteluun.
 Assange itse on koko ajan kiistänyt, että hän olisi työskennellyt Kremlin hyväksi tai että hänen olisi saanut demokraattipuoluetta koskevat tietonsa Venäjään liittyvältä taholta.
 Assange pakoili raiskaussyytettä Ecuadorin Lontoon-lähetystössä seitsemisen vuotta. Tämän vuoden huhtikuussa Britannian poliisi pidätti hänet. Tällä hetkellä Assange kärsii vuoden vankilatuomiota, jonka hän sai ehdonalaisuussääntöjen rikkomisesta.
 Yhdysvallat on nostanut häntä vastaan syytteitä, jotka koskevat vuonna 2010 tapahtuneesta tietovuodosta. USA:n armeijassa työskennellyt Chelsea Manning luovutti hänelle salaisia diplomaattisähkeitä ja Pentagonin sotamuistioita. Lisää syytteitä saattaa olla tulossa.
 Lue lisää:
 Brittioikeus: Assangen karkotuksesta Yhdysvaltoihin päätetään vuonna 2020
 Yhdysvallat kertoi 17 uudesta syytteestä WikiLeaksin Assangea vastaan
 Wikileaksin Assangen luovutuspyynnön käsittely alkoi oikeudessa – Ei halua tulla luovutetuksi Yhdysvaltoihin
 Mueller kommentoi videolla ensimmäistä kertaa Trumpin Venäjä-tutkintaa: Jos olisimme varmoja presidentin syyttömyydestä, olisimme sanoneet sen

CNN: Julian Assange saattoi johtaa USA:n vaaleihin vaikuttanutta tietovuotokampanjaa suoraan Ecuadorin lähetystöstä